- Luka
- <
- 21
- >

21
Sadaka ya mwanamuche gungu
Mariko 12:41-44
1 21:1 2 Athaw 12:9Vikara Jesu were a mo kahi za Hekalu akilola kuku na kuku na akiona at'u mario were ni mathajiri managwaga sadaka zao kahi za cho kiya cha sadaka. 2 K'avitoere akimona mwanamuche ariye were ni gungu kidza mukiya anagwaga vipeni viri. 3 Jesu arihoona vizho akiambira o at'u akiamba, “Namwambira ujeri, yuyu mwanamuche gungu adzagwaga nyinji kukira osi, 4 21:4 2 Akor 8:12mana o angine madzamboza kafungu thu ka wo ushaha mario nao, ela yuno ye ni masikini nyasi, ela adzagwaga zhosi arizho nazho.”
Jesu ananena dzulu za kubandwa-bandwa kwa Hekalu
Math'ayo 24:1-2; Mariko 13:1-2
5 Badaye angine kahi za o anafundzie makikala manasumurira viryahu ambazho ro Hekalu raakwa t'ot'ot'o na viryahu garizho madzo go mawe garigoakirwa na viryahu virizho vidzo zho vit'u virizhombozwa here sadaka kahi za ro Hekalu. Jesu arihosikira vizho akiadzigidzya akiamba, 6 21:6 19:44“Munazhona zho, wakathi unadza ambawo k'ahandasala iwe dzulu za iwe, kila kit'u kindabandwa-bandwa.” 7 21:7-24 17:22-24O anafundzi marihosikira vizho makimuza Jesu makiamba, “Vidze maut'u gano gandahendeka rini? Ni muv̱ano wani undiwonyesa kukala makathi gadzafika ga maut'u gaga kuhendeka?” 8 Jesu akiadzigidzya akiamba, “Dzimanyirireni hasidze mut'u akamukenga. Kwani at'u anji mandakudza kwa dzina rangu, na mandadziamba ao ndo iye Masihi, kidza mandaamba, ‘Wo wakathi be udzafika.’ Ela hatha mandihonena vizho, siakuluhireni bule. 9 Na mundihosikira uv̱oro wa viha na fujo, sogoheni, kwani ni hatha gakale gago, ela wo mwisho undakala uchere mbere.” 10 21:10 Mar 13:8Gonya Jesu akienderera kunena akiamba, “Kabila rindauka kupigana na kabila ringine. Uthawali undapigana na uthawali mungine. 11 Ts'i indathethema ut'u wa kwangalaza, na kundakala na ndzala na mapigo ga makongo kila hat'u. Kundahendeka maut'u ga kwagosha-gosha na ga kitai-kitai ko mulunguni. 12 21:12-19 Math' 10:17-22; Joh 16:1-4 21:12 Mahe 12:1-4; 18:12-17; 24; 25; 26Ela kabila maut'u gaga k'agadzahendeka, at'u mandamugwira na mamutese. Mandamuhirika kahi za masinagogi na kumwangiza jela. Mandamuhirika mbere za athawali na maluwali kwa ut'u wa dzina rangu. 13 Na iyo indakala ni nafasi kwenu ninwi ya kumboza ushuhuda dzulu zangu. 14 21:14-15 12:11-12Musikale na wasiwasi dzulu za zho mundizhoadzigidzya. 15 Kwani mimi nindamuhendya mudzigidzye kuhumira maneno gandigoahendya o mahadhui enu makose ut'u wowosi wa kumwamba zho mudzizhonena sozho. 16 21:16 Mik 7:6; Math' 10:35; Luk 12:52-53Nanwi mundalazhwa hatha ni azhazi enu enye, na ndugu zenu na amanyi enu na hatha asena enu enye, na angine kahi zenu mandalagwa. 17 Visithoshe, mundamenwa ni kila mut'u kamare kwa ut'u wa dzina rangu. 18 21:18 1 Samw 14:45; Math' 10:30; Luk 12:7Ela hamwenga na vizho, mundakala na urindzi munji na hatha ludzere lumwenga lwenye k'alundatoka bule. 19 21:19 Ugun 13:10Kwa vizho mukienderera kukuluhira mundathizha roho zenu.”
Kunongwa-nongwa kwa mudzi wa Jerusalemu
Math'ayo 24:15-21; Mariko 13:14-19
20 21:20-24 19:41-44; 20:16; Math' 22:7“Kidza mundihoona shikari anji madzauzingira wo mudzi wa Jerusalemu, be manyani kukala wakathiwe wa kunongwa-nongwa be udzafika hehi jeri-jeri. 21 Vikara wakathi uwo undihofika, at'u mandiokala Judea namachimbirire ko mirimani, na ao mandiokala kahi za wo mudzi wa Jerusalemu suthi mawambole kare. Na ao mandiokala ma mashambani ni masiwangire bule wo mudzi, 22 21:22 Kumbu 32:35; Hose 9:7kwa kukala siku zizo at'u mandaadhibiwa here Maoro gaambazho. 23 Wakathi uwo vindakala vii-vii zaidhi kwa ano m'ama mandiokala mana mimba na mandiokala manaamwisa. Kwani be kundakala na mashaka ga kwangalaza kahi za ts'i na k'oro zosi za Mulungu zindakala dzulu za at'u aa. 24 Angine mandalagwa kwa kuthemwa-themwa mishu, na angine o mandagwirwa mahalwe mateka mende kahi za kila kabila ra at'u. Na wo mudzi wa Jerusalemu nawo, undakudzazhogwa-zhogwa ni at'u mario si Ayahudi, muhadhi wakathi wao wa kuthawala ugome.
Kudza kwa Mwana wa Mudamu
Math'ayo 24:29-31; Mariko 13:24-27
25 21:25 Zabu 46:2-3; Math' 24:29“Kidza ro dzuwa na wo mwezi na zo nyenyezi, zhosi vindathimwa ni maut'u ga kitai-kitai. Hano ho ts'i ho, ts'i zindakala zingelele kwani zindagoshezhwa ni kururuma kwa bahari na kupiga kwa maimbi mabomu. 26 Na lolani, at'u mandangirwa ni woga hatha magwe mazime mioyo. K'amandamanya ni ut'u wani udzirirao urumwengu, mana nguvu za dzulu mulunguni zindathukuswa. 27 21:27 Dani 7:13; Math' 24:30Ndo haho mandamona Mwana wa Mudamu akudzani kahi za ingu, hamwenga na nguvu nyinji na nguma. 28 H'aya bai maut'u gaga gandihoandza kuhendeka, be sogoheni, at'u ninwi rungararani na mulole ko dzulu na th'amaa mana wakathi wa Mulungu kumukombola undakala udzafika hehi!”
29 Jesu akienderera kunena na akiambozera fumbo riri. Akiamba, “Lolani mutini hedu na hatha mihi yosi mingine. 30 Wakathi imbozaho makodza, ni kukala ninwi enye munamanya kamare wakathi wa mavuno udzafika hehi. 31 Kwa vizho ninwi nanwi, mukiona maut'u gaga gosi, manyani kukala uthawali wa Mulungu u hehi.
32 “Nami namwambira kamare, kizhazi kiki k'akindakira kabila maut'u gaga gosi kuhendeka. 33 Mulunguni na ts'i, zhosi vindahenda mwisho, ela maneno gangu k'agana mwisho bule.”
Kalani thayari-thayari
34 21:34-35 Isa 24:17; 1 Ath'es 5:1-3“Nanwi dzimanyirireni, musihale wakathi wenu mukauhenda wa kurya na kunwa kukira muhaka, hedu hatha kudzishuhulisha zhomu na maut'u ga haha dhuniani, kwani mukihenda vizho, be iyo siku inadima ikahenda kumudulukiza na kumugwira here muhambo. 35 Kwani siku iyo be indaadzirira at'u osini matoao kahi za urumwengu muzima. 36 21:36 Math' 24:42; Ugun 6:17Kwa vizho bai kalani matso na muvoye ili mupate nguvu za kugakirira maut'u gaga gandihohendeka, kidza mudime kuima mbere za ye Mwana wa Mudamu.” 37 21:37 19:47; 22:39Jesu were akaafundisha at'u mutsana kahi za ro Hekalu siku zizo, na dzulo richangira were akawombola wo mudzi na kwendakala kut'u kuifwako Murima wa Mizeituni na kuukiza wo usiku kuko. 38 Na o at'u nao were makarauka kwenda kahi za ro Hekalu kila siku kumusirikiza Jesu.

- Luka
- <
- 21
- >

21:1 21:1 2 Athaw 12:9

21:4 21:4 2 Akor 8:12

21:6 21:6 19:44

21:7 21:7-24 17:22-24

21:10 21:10 Mar 13:8

21:12 21:12-19 Math' 10:17-22; Joh 16:1-4

21:12 21:12 Mahe 12:1-4; 18:12-17; 24; 25; 26

21:14 21:14-15 12:11-12

21:16 21:16 Mik 7:6; Math' 10:35; Luk 12:52-53

21:18 21:18 1 Samw 14:45; Math' 10:30; Luk 12:7

21:19 21:19 Ugun 13:10

21:20 21:20-24 19:41-44; 20:16; Math' 22:7

21:22 21:22 Kumbu 32:35; Hose 9:7

21:25 21:25 Zabu 46:2-3; Math' 24:29

21:27 21:27 Dani 7:13; Math' 24:30

21:34 21:34-35 Isa 24:17; 1 Ath'es 5:1-3

21:36 21:36 Math' 24:42; Ugun 6:17

21:37 21:37 19:47; 22:39

© 2018 WBT