- Mahendo
- <
- 13
- >

13
Barinaba na Sauli manahumwa
1 13:1 11:27Bai kahi za ro kanisa ko Anitiokia were kuna manabii na alimu. At'u aa were ni, Barinaba na Simioni ariye were pia anaifwa Nigeri (yani mut'u mwiru) na Lukio kula K'irene, na Sauli, na Manaeni (Manaeni were wafugwa na Herode). 2 13:2 9:15; 10:19; 22:19; Agal 1:15-16Vikara marihokala makumuvoyani Bwana na kufunga, ye Roho Mweri waamba, “Nithengerani k'anda Barinaba na Sauli kwa ut'u wa yo kazi niriyoaihira.” 3 13:3 6:6Kwa vizho marihokala madzafunga na kuvoya maaikira mikono gonya makiamboza machenda.
Barinaba na Sauli ko Kuporo
4 13:4 10:19; 15:39Bai o airi marihokala madzaambwa mende ni ye Roho Mweri, matharamuka kut'u kuifwako Seleukia na kuko machangira chomboni na machenda vivii muhaka kisiwa cha Kuporo. 5 13:5 17:2Marihofika Kuporo mangira mudzi wa Salami, makihubiri neno ra Mulungu kahi za go masinagogi ga Ayahudi kuko. Johana Mariko were a hamwenga nao dza here mut'u wa kuaviza-viza.
6 Bai Barinaba na Sauli makwenda kuno na kuno kahi za cho kisiwa hatha makifika P'afo, kuko P'afo makimona muganga mumwenga wa Kiyahudi aifwaye Bari-Jesu. Mut'u yuyu were ni nabii wa ulongo, 7 kidza were anaelewana na luwali Serigio P'aulo. Serigio P'aulo were ni mut'u wa akili sana. Bai ye luwali akilagiza Barinaba na Sauli mende ko kwakwe mana were mana haja na kusikira neno ra Mulungu. 8 13:8 2 T'imo 3:8Ela bai yuyahu muganga, ariye dzinare kwa Kiyunani ni Eluma, akiaikira vikwazo na akijeza kumugaluza ye luwali ili asikuluhire. 9 Ndo Sauli, ambaye pia were anaifwa P'aulo, akimuthema dzitso ye Eluma kuno athele Roho Mweri, akimwamba, 10 “Uwe u mwana wa Shethani na u hadhui wa kila kit'u kiricho karakara! U thele kila samupuli ya ukengi na ujanja na unajeza kuuhala ujeri wa Bwana na kuuhendya ulongo. 11 13:11 9:8; 22:11H'aya bai, lola mukono wa Bwana u dzuluzo, nawe vivi undakala kipofu kwa muda na k'undaona mulangaza wowosi.” Naye haho henye matsoge gachangira kunje na kiza, naye akikala ni wa zuzuru-zuzuru kumala mut'u amugwire mukono amutsetseze. 12 K'uzhona zho ye luwali arihoona gago garigokala gadzahendeka, wakuluhira na achangalazwa ni go mafundisho dzulu za Bwana Jesu.
P'aulo na andziye kahi za jimbo ra P'isidia
13 13:13 13:5; 15:38Bai kula P'afo, P'aulo na andziye makwera chomboni machenda mudzi wa P'eriga kahi za ts'i ya P'amufulia. Marihofika kuko, Johana Mariko waaricha na akiuya Jerusalemu. 14 13:14 17:2H'aya makiuka kula P'eriga na machenda kut'u kuriko kunaifwa Anitiokia kahi za ts'i ya P'isidia. Bai siku ya Sabato irihofika machangira kahi za sinagogi makikeresi. 15 13:15 15:21Bai hachambola mut'u akishoma Maoro kula kahi za Sheria ya Musa na kula kahi za Maoro ga manabii. Gonya aryahu abomu a ro sinagogi makihuma mut'u achendaambira o ani P'aulo vivi, “Ndugu, chamba muna neno rorosi rindiroangiza nguvu aa at'u be hunamuvoya murinene.” 16 Ndo P'aulo akirungarara akiavungira mukono ili mamusirikize, akiamba, “H'enwi at'u a Iziraeli na ninwi nyosi murio k'amu Ayahudi, ela munamwogoha Mulungu, nisirikizani hedu! 17 13:17 Kumbo 1:7; Kumbu 5:15Iye Mulungu wa at'u a Iziraeli waatsagula o akare ehu na akiahendya makikala taifa bomu kahi za kuishi kwao ko Misiri, kidza akiamboza kula kahi za ts'i iyo kwa nguvuze nyinji, 18 13:18 Kumbo 16:35; Hesab 14:33-34; Kumbu 29:5na akiavumirira kwa miaka mirongo mine ko nyika. 19 13:19 Kumbu 7:1; Josh 14:1Iye Mulungu vizho, akiganonga makabila mafungahe ga at'u mariokala manatoa kahi za ts'i ya K'anani na akihala yo ts'i yao akianosa at'ue ikale yao. 20 13:20 Alam 2:16; 1 Samw 3:20Maut'u gaga gosi gahala miaka magana mane na mirongo mitsano, badaye Mulungu akitsagula at'u na akiahendya makale vilongozi na alamuli ao, bai zhakala vivi muhaka wakathi wa nabii Samueli. 21 13:21 1 Samw 8:5, 19; 10:21; 11:15Bai badaye, o at'u mamala muthawali na Mulungu akiap'a Sauli mwana wa Kishi wa kula kahi za mbari ya Benjamini, naye Sauli wathawala miaka mirongo mine. 22 13:22 1 Samw 16:12; 13:14H'aya, badaye Mulungu arihomufuta Sauli, wamutsagula Daudi na akimuhendya akale muthawali wao. Mulungu wanena dzulu za Daudi akiamba, ‘Nidzafwahirwa zhomu ni Daudi mwana wa Jese. Kwani nidzamona kukala andahenda kila kit'u nindichomwambira ahende.’ 23 13:23 Isa 11:1; Arum 1:3; Ugun 5:5Bai kula kahi za lukolo lwa mut'u yuyu, Mulungu waarehera mwokoli Jesu o Aiziraeli here arizhokala walaga. 24 13:24 Luk 3:3Ela kabila Jesu k'adzaandza kaziye, Johana wahubiri kwa o Aiziraeli osi dzulu za kuthubu na kubat'izwa. 25 13:25 Luk 3:15-16Naye Johana arihokala akumarigizani kaziye, waamba, ‘Vidze munaelelya kukala mino ni h'ani? Bai mimi si iye mumutharizaye, ela lolani, kuna mut'u andiyekudza nyuma zangu ambaye sifika hatha mut'u wa kumuvula virahu.’ ”
26 P'aulo akienderera kunena akiamba, “Ndugu zangu, ana a Burahemu, na ninwi ambao k'amu Ayahudi ela munamwogoha Mulungu, uv̱oro uu wa wokolwi, k'aungadzire, ela wakudza kwa ut'u wa siswi. 27 13:27 3:17Ao at'u a Jerusalemu na athawali ao k'amamanyire kukala Jesu were nde mwokoli, ela marihokala madzamuhukumu kwalagwa makigathimiza garyahu maneno ga manabii gashomwago kila siku ya Sabato. 28 13:28 Luk 23:4, 14-15, 21-23Idzaho k'amadimire kupata ushahidhi wa kuthosha wa kumuhukumu kwalagwa, ao mamwamba P'ilato alagize alagwe vizho. 29 13:29 Luk 23:50-56Bai marihogonya kumuhendera garyahu garigoorwa kahi za Maoro dzuluze, mamuthinya kula ho musalabani machendamwangiza mbirani. 30 13:30 3:15Ela Mulungu akimufufula kula kifwani, 31 13:31 1:3, 8naye akionewa siku nyinji zenye ni aryahu ariokala akisafiri nao kula Galilaya kwenda Jerusalemu, Bai at'u aa ndo mashahidhie kwa o at'u ehu.”
32 13:32-33 Zabu 2:7; Arum 1:3-4P'aulo akienderera kunena akiamba, “At'u siswi hunamwambiriza Uv̱oro Udzo wa cho kilagane marichop'ewa akare ehu, 33 ambacho Mulungu adzakithimiza kwehu siswi ana, kwa kumufufula Jesu kula kifwani. Here zaburi ya hiri kahi za chuwo cha Zaburi iambazho kukala,
‘Uwe u Mwanangu,
mimi vivi rero nidzakala Babayo.’
34 13:34 Isa 55:3Na dzulu za kufufulwa kwa Jesu kula kifwani ili asiole, iye Mulungu wanena akiamba,
‘Jeri wenye nindakuhasa
here nirizhomulaga Daudi kukala ningamuhasa.’
35 13:35 Zabu 16:10Kidza kahi za go Maoro, hat'u hangine hanaamba,
‘K'undamuricha ye muhumikio mueri aole.’ ”
36 13:36 2:29P'aulo akienderera kunena akiamba, “Mana Daudi arihogonya kuhenda maut'u ga Mulungu kahi za kizhaziche, waathuwa o ts'aweze, akizikwa na akiola. 37 Ela iye ariyefufulwa ni Mulungu kula kifwani k'aolere bule. 38-39 13:38 10:43; 15:10 13:39 Arum 4:25; 6:7; 10:4Kwa vizho ndugu zangu, namala mumanye kukala ninwi munaambirizwa dzulu za musamaha wa dambi kukirira kwa Jesu. Kukirira kwa iye bai, kila mut'u akuluhiraye anahendywa muhachi kula kwa garyahu ambago were Sheria ya Musa k'aidima kumuhendya muhachi. 40 H'aya dzimanyirireni bai, ili garyahu garigoorwa kahi za chuwo cha manabii gasimupate bule. 41 13:41 Haba 1:5Nago ganaamba vivi:
‘Lolani nwi at'u a zarau,
makani na mwangamike.
Mana mimi nindahenda kit'u kahi za wakathi wenu,
ut'u uriwo k'amundaukuluhira kamare,
hatha mukaelezwa kidza ni bule.’ ”
42 Vikara P'aulo na Barinaba marihokala makumbolani mo sinagogini, o at'u maambira o ani P'aulo madze kaheri kahi za yo siku ya Sabato idzayo ili madze manene zaidhi dzulu za gago maut'u marigokala madzaganena kare. 43 13:43 11:23Bai uryahu muthunganano urihokala unafumukana, P'aulo na Barinaba mathuwiwa ni Ayahudi anji na at'u angine anji mario were manathuwa dini ya Kiyahudi, bai o ani P'aulo masumurira na at'u na makiakokot'era ili makaze kuremera wo udzo wa Mulungu.
44 13:44 17:2K'uzhona zho yo Sabato nyingine irihofika, karibu kila mut'u kahi za mudzi uwo wakudza ili asikire neno ra Bwana. 45 Ela o Ayahudi marihoona ro thele ra at'u, madzalwa ni wivu na makikwatya kunena mai dzulu za go arigokala P'aulo ananena, makimuhukana-hukana. 46 13:46 3:26; 18:6Ndo P'aulo na Barinaba makiadzigidzya hasiho woga makiamba, “At'u siswi were k'avina budhi fuandze kumwambira neno ra Mulungu ninwi kwandza, ela kwa kukala munarikahala na k'amudziona kukala munav̱irya mupate uzima wa kare na kare, lolani funamuricha na hunenda kwa o at'u mario si Ayahudi. 47 13:47 Isa 49:6Mana vizho ndizho Bwana arizhofulagiza, akiamba,
‘Nidzakuhenda ukale mulangaza kwa o at'u mario si Ayahudi,
ili uwe urehe wokolwi kahi za urumwengu muzima.’ ”
48 13:48 11:18K'uzhona zho aryahu at'u mario si Ayahudi marihosikira vivi mafwahirwa na makimulazhira muv̱era Bwana kwa ro nenore, na osini mariotsagulwa kwa ut'u wa uzima wa kare na kare, makuluhira.
49 13:49 2:41Bai ro neno ra Bwana ratsamuka kila hat'u kahi za ro jimbo riro. 50 Ela o Ayahudi makiavuga akili aryahu ano m'ama mariokala manamwagoha Mulungu na manaishimiwa sana, na makiavuga akili aryahu anaalume mario ni abomu kahi za mudzi uwo, na makikwatya kuatesa o ani P'aulo na Barinaba na makiainga kula kahi za jimbo rao. 51 13:51 18:6; Luk 9:5Aryahu ani P'aulo bai makikut'a-kut'a ro vumbi ra maguluni mwao here onyo kwao, gonya makiuka machenda Ikonio. 52 Na o anafundzi makikala mana raha sana na makidzalwa ni Roho Mweri.

- Mahendo
- <
- 13
- >

13:1 13:1 11:27

13:2 13:2 9:15; 10:19; 22:19; Agal 1:15-16

13:3 13:3 6:6

13:4 13:4 10:19; 15:39

13:5 13:5 17:2

13:8 13:8 2 T'imo 3:8

13:11 13:11 9:8; 22:11

13:13 13:13 13:5; 15:38

13:14 13:14 17:2

13:15 13:15 15:21

13:17 13:17 Kumbo 1:7; Kumbu 5:15

13:18 13:18 Kumbo 16:35; Hesab 14:33-34; Kumbu 29:5

13:19 13:19 Kumbu 7:1; Josh 14:1

13:20 13:20 Alam 2:16; 1 Samw 3:20

13:21 13:21 1 Samw 8:5, 19; 10:21; 11:15

13:22 13:22 1 Samw 16:12; 13:14

13:23 13:23 Isa 11:1; Arum 1:3; Ugun 5:5

13:24 13:24 Luk 3:3

13:25 13:25 Luk 3:15-16

13:27 13:27 3:17

13:28 13:28 Luk 23:4, 14-15, 21-23

13:29 13:29 Luk 23:50-56

13:30 13:30 3:15

13:31 13:31 1:3, 8

13:32 13:32-33 Zabu 2:7; Arum 1:3-4

13:34 13:34 Isa 55:3

13:35 13:35 Zabu 16:10

13:36 13:36 2:29

13:38-39 13:38 10:43; 15:10

13:38-39 13:39 Arum 4:25; 6:7; 10:4

13:41 13:41 Haba 1:5

13:43 13:43 11:23

13:44 13:44 17:2

13:46 13:46 3:26; 18:6

13:47 13:47 Isa 49:6

13:48 13:48 11:18

13:49 13:49 2:41

13:51 13:51 18:6; Luk 9:5

© 2018 WBT