- Mahendo
- <
- 8
- >

8
1 8:1 8:4; 11:19Bai Sitivini arihokala analagwa, Sauli zhamufahiza.
Sauli anaritesa kanisa
Ndo siku iyo ro kanisa ho Jerusalemu rikikwatya kuteswa jeri-jeri. Ao ahumwi h'akiyao ndo mariosala mo Jerusalemu, ela o angine osi matsamuka kila hat'u kahi za jimbo ra Judea na jimbo ra Samaria. 2 Bai kuchambola at'u mario were manamwogoha Mulungu, makimuhala Sitivini makimuzika. Nao bai mamuririra zhomu sana. 3 8:3 9:1, 13, 21; 22:4-5; 26:9-11; 1 Akor 15:9; Agal 1:13Ela Sauli ye akikala anaralaga ro kanisa. Kwani wangira mo nyumba-nyumba za at'u na kuaburutha at'u, ache kwa alume na kwendaasindikira jela.
Filipu anahubiri Uv̱oro Udzo ko Samaria
4 8:4 2:41Vikara ao mariokala matsamuka kila hat'u mahubiri ro neno kosini marikokwenda. 5 Filipu watharamuka achenda kahi za mudzi mumwenga ko Samaria na achendaahubiri at'u kuko dzulu za ye Masihi. 6 Bai go makundi ga at'u garihomusikira Filipu na garihoona go mahendo ga miujiza arigogahenda, be makwatya kugahegera masikiro t'ot'ot'o gago arigokala ananena. 7 8:7 Mar 16:17; Luk 9:1Lola p'ep'o maambola at'u anji kuno manapiga k'ululu, na at'u anji a kuholoza na vidende mahozwa. 8 Kwa vizho kahi za mudzi uwo wa Samaria be at'u makala mana raha sana.
Muganga aifwaye Simoni anachemerwa ni P'et'ero
9 Vikara kwereko muganga mumwenga kahi za mudzi uryahu aifwaye Simoni. Simoni wakala kaziye ni kutengeza uganga kahi za mudzi uwo, naye waamasha at'u osini a Samaria. Simoni were anadzionya na kudziamba kukala ni mut'u mubomu. 10 At'u osini, abomu kwa athithe makala makimusikiza sana na kuamba, “Mut'u yuyu nde iryahu nguvu ya Mulungu iifwayo ‘Nguvu Bomu.’ ” 11 Nao mathuwa go gakwe kwa kukala iye were adzaamasha muda mure. 12 8:12 28:23Ela bai at'u a Samaria marihomusikira Filipu anahubiri wo Uv̱oro Udzo dzulu za uthawali wa Mulungu na dzulu za Jesu Masihi, makuluhira na makibat'izwa. Nao mabat'izwa osi, ache kwa alume. 13 Ye Simoni naye akikuluhira na akibat'izwa. Naye wakala akimuthuwa-thuwa Filipu kila hat'u arihokwenda. Simoni wamashwa ni yo miujiza na maut'u ga kwangalaza arigogaona ganahendwa ni Filipu.
14 Bai aryahu ahumwi mariokala ko Jerusalemu marihosikira kukala o Asamaria mahokera neno ra Mulungu, mamuhuma P'et'ero na Johana mende kuko. 15 Bai marihofika kuko, maavoyera ao at'u ili mamuhokere ye Roho Mweri. 16 8:16-17 19:1-6Mana iye Roho Mweri were k'adzangwe bule kumudzirira mut'u yoyosi kahi zao. Ao makala mabat'izwa kwa dzina ra Bwana Jesu thu h'akeye. 17 Ndo P'et'ero na Johana makiaikira mikono yao na makimuhokera ye Roho Mweri.
18 8:18 6:6K'uzhona zho Simoni arihoona ye Roho Mweri adzalazhwa kwa kuhenda kuikirwa mikono ni o ahumwi, waambozera p'esa na akiamba, 19 “K'amuniguziza be wo wadimi, ili nami nikale mut'u yoyosi nindiyemuikira mikono yangu, anahokera Roho Mweri.” 20 P'et'ero akimudzigidzya akiamba, “Uwe na yo p'esayo fwa! Mana unaona unadima ukagula kigerwa cha Mulungu na p'esa t'i. 21 8:21 Aefe 5:5Uwe be k'una fungu rorosi hedu muthalo wowosi kahi za ii kazi yehu, kwa kukala wo moyowo be k'aukarakara mbere za Mulungu. 22 Bai thubu kwa ut'u wa uwio, umuvoye ye Bwana, ili akusamehe kwa kuaza ut'u dza vizho uwo mo moyoni mwako. 23 Kwani zho nikonazho, be nakona udzadzalwa ni dzitso na udzafungwa ni dambi.”
24 8:24 Kumbo 9:27-28Simoni akidzigidzya akiamba, “Nivoyerani Mulungu bai ili nikatsapatwa ni rorosi kahi za garyahu udzigonena.”
25 Bai P'et'ero na Johana marihogonya kuaonya o at'u na kuhubiri neno ra Bwana, mauya ko Jerusalemu. Nao mo ngirani mahubiri wo Uv̱oro Udzo kahi za vidzidzi vinji zha Samaria.
Filipu anabat'iza mut'u wa kula Ithopia
26 Bai malaika wa Bwana akimwamba Filipu, “Uka, na wende luhande lwa kwa mwaka muhaka iryahu ngira ambayo kala ula Jerusalemu, be unatharamuka muhaka Gaza.” (Ngira ii k'aikirirwa kaheri.) 27 8:27-28 Isa 18:7; 56:3Kwa vizho Filipu akikwatya kwenda. Bai lola mumo ngirani akimona mut'u mumwenga kula Ithopia. Mut'u yuyu were k'akola, na kidza were ni mut'u mubomu ariyekala nde mutsundzi wa mali zosi za K'andake ambaye were nde muthawali muche wa Ithopia. Mut'u yuyu wakala adzakwenda Jerusalemu kwendavoya Mulungu. 28 Wakathi uu yuyu mut'u were anadziuja kwakwe mudzini, kuno adzakelesi dzulu za gari ra kuvufwa ni farasi na anashoma chuwo cha nabii Isaya. 29 K'uzhona zho ye Roho Mweri akimwamba Filipu, “Enda hatha urigwire riryahu gari hedu.”
30 Ndo Filipu akikot'a malo hatha akirigwira ro gari, arihofika akimusikira ye mut'u anashoma chuwo cha nabii Isaya. Bai akimuza akiamba, “Vidze zho ushomazho vinakueleya kisha?” 31 Ye mut'u akidzigidzya akiamba, “Vindanieleadze nisihopata mut'u wa kunieleza?” Kwa vizho akimwamba Filipu apande na akelesi naye. 32 8:32-33 Isa 53:7-8Haryahu hat'u arihokala anashoma ni haha haambaho vivi,
“Iye wakala ni dza here ng'ondzi
idziyothongozhwa kwendatsindzwa,
naye dza here mwana wa ng'ondzi
anyamalazho mbere za iye amunyolaye nyoga,
iye naye dzazho, wanyamala.
33 Kahi za kuaibishwakwe, iye were ni mujeri,
ela akipigwa ulongo.
K'ahana mut'u andiyedima kunena dzulu za kizhaziche.
Mana wo uzimawe k'auho kaheri kahi za ts'i.”
34 Bai ye mut'u akimuza Filipu akiamba, “Nambira bai yuno nabii ananena dzulu za h'ani, vidze ananena gaga dzuluze mwenye hedu dzulu za mut'u mungine?” 35 8:35 Luk 24:27Ndo Filipu akiandza na cho kifungu kicho na akimwambira ye mut'u wo Uv̱oro Udzo dzulu za Jesu.
36 8:36 Math' 28:19Vikara marihokala manaenderera na charo chao mo ngirani, mafika hat'u ambaho were hana madzi, bai ye mut'u akiamba, “Lola! Siga madzi. H'aya, kwanoni usinibat'ize?” [ 37 Filipu akimudzigidzya akiamba, “Ukikuluhira na moyowo wosi, unadima ukabat'izwa.” Ye mwanamulume akidzigidzya akiamba, “Mut'u mimi, ninakuluhira kukala Jesu Masihi ni Mwana wa Mulungu.”] 38 Bai akilagiza ro gari riimishwe. Gonya osi airi, makitharamuka mo madzini na Filipu akimubat'iza. 39 8:39 1 Athaw 18:12Badaye marihombuka kula mo madzini haho henye, ye Roho wa Bwana wamuhala Filipu muhaka Azoto. Bai yuyahu Muithopia k'amonere Filipu kaheri, ela waenderera na charoche na raha. 40 8:40 21:8Vikara Filipu akihenda kudzona a Azoto, naye kuko wakwenda kuno na kuno kuhubiri wo Uv̱oro Udzo kahi za midzi yosi muhaka akifika Kaisaria.

- Mahendo
- <
- 8
- >

8:1 8:1 8:4; 11:19

8:3 8:3 9:1, 13, 21; 22:4-5; 26:9-11; 1 Akor 15:9; Agal 1:13

8:4 8:4 2:41

8:7 8:7 Mar 16:17; Luk 9:1

8:12 8:12 28:23

8:16 8:16-17 19:1-6

8:18 8:18 6:6

8:21 8:21 Aefe 5:5

8:24 8:24 Kumbo 9:27-28

8:27 8:27-28 Isa 18:7; 56:3

8:32 8:32-33 Isa 53:7-8

8:35 8:35 Luk 24:27

8:36 8:36 Math' 28:19

8:39 8:39 1 Athaw 18:12

8:40 8:40 21:8

© 2018 WBT