- Arumi
- <
- 8
- >

8
Maisha masha ga kiroho kahi za Masihi
1 8:1 1:18; 5:1Kwa vizho vivi, k'akuna hukumu yoyosi dzulu za at'u a Masihi Jesu. 2 8:2 3:27; 7:7-11Kwani sheria ya Roho afureheraye uzima kukirira na kumukuluhira Masihi Jesu, be yafwika huru kula kwa yo sheria ya dambi na kifwa. 3 8:3 Agal 4:4; Afil 2:7-8; 2 Akor 5:21Kwani Mulungu wathimiza zho Sheria irizhokala idzagonya kushindwa. Mana kwa kukala mwiri wa mudamu una unyonge wa kuhendza kuhenda dambi, Sheria yashindwa ni kuusa dambi. Ela Mulungu akimuhuma mwanawe kwa ut'u wa yo dambi. Bai, Jesu Masihi wazhalwa na mwiri here dza uu mwiri wehu wa dambi, na kwa mwiri uwo yo dambi akiihukumu. 4 8:4 6:22; 7:4; 13:10; Agal 5:16, 25Mulungu wahenda vizho ili yo hachi ya Sheria ithimizwe ndani yehu siswi fuishio kahi za Roho, mana k'afuishi kuthuwirizana na mwiri. 5 Kwani aryahu maishio kuthuwirizana na wo mwiri maazo gao ga kahi za maut'u ga wo mwiri. Ela aryahu maishio kahi za Roho maazo gao ga kahi za maut'u ga ye Roho. 6 8:6 6:21; Agal 6:8Mut'u akiika maazoge kahi za mwiri gandamurehera kifwa. Ela akiika maazoge kahi za Roho gandamurehera uzima na dheri. 7 Kwani mut'u ariye maazoge ganathawalwa ni mwiri, ni hadhui wa Mulungu mana k'adima kuthuwa Sheria ya Mulungu hatha vichache. 8 Kidza at'u mathawalwao ni mwiri k'amadima kumufwahiza Mulungu bule.
9 8:9 1 Akor 3:16Ela ninwi bai, kala Roho wa Mulungu anaishi ndani yenu, k'amuthawalwa ni mwiri bule, munathawalwa ni Roho. Na mut'u yoyosi ariye k'ana ye Roho wa Masihi, si wa Masihi bule. 10 8:10 Agal 2:20; 1 Joh 3:24Ela Masihi akikala ndani yenu, ingahokala miri yenu indafwa kwa ut'u wa dambi, ela roho zenu zindakala moyo, mana mwahendywa ahachi. 11 8:11 2 Akor 4:14Kala ye Roho wa Mulungu ariyemufufula Jesu anaishi ndani yenu, ye Mulungu ariyemufufula Masihi Jesu andaip'a uzima ii miri yenu ifwayo. Uzima uu andamup'a kukirira na iye Roho wa kwakwe aishiye ndani yenu.
12 8:12 6:18Kwa vizho ndugu zangu, siswi funa dheni, ela dheni riri si kuishi kuthuwirizana na miri yehu. 13 8:13 Agal 6:8; Aefe 4:22-24Kwani mukiishi kuthuwirizana na mwiri mundafwa. Ela mukigalaga mahendo gosi ga mwiri kukirira na iye Roho, mundaishi.
14 8:14 1 Joh 2:29–3:1Mana osi malongozwao ni Roho wa Mulungu ni ana a Mulungu. 15 8:15 Mar 14:36; Agal 4:5-7Kwani Mulungu k'amup'ere roho wa kumuhendya atumwa hedu aoga kaheri, ela wamup'a Roho amuhendyaye ninwi mukale ana a Mulungu. Na Roho iye anafup'a wadimi wa kumuririra Mulungu na kumwiha “Baba!”*8:15 Haha go maneno genye ga Kiyunani ganaamba, ‘Aba, Baba.’ Aba ni baba kahi za luga ya Kiaramu. 16 Na hatha ye Roho wa Mulungu anamboza ushahidhi hamwenga na zo roho zehu kukala siswi fu ana a Mulungu. 17 8:17 5:12; Agal 4:7; Afil 3:10-11Na kwa kukala fu ana a Mulungu, fundahokera baraka arizo Mulungu waaikira anae. Baraka zizo fundazihokera hamwenga na Masihi, bora thu hukubali kuteseka dza zho Masihi arizhoteseka ili kwamba Mulungu ahup'e nguma hamwenga na iye Masihi.
Amasihia mandahendywa abomu
18 8:18 2 Akor 4:17Gaga mateso fugapatago wakathi uu, sigaona ni kit'u nikilinganisha na yo nguma andiyofwanyesa Mulungu wakathi uwo. 19 8:19 Akol 3:4; 1 Joh 3:2Na zho vit'u zhosi virizhoumbwa ni Mulungu vinaithariza kwa hamu yo siku Mulungu andihoang'aza anae. 20 8:20 Mwan 3:17-19Kwani Mulungu wahukumu zhumbe zhosi na akivihendya vikale k'avina mana yoyosi. Naye wahenda vivi si kwa zho vit'u kuhendza, ela kwa kuhendza kwa kwakwe mwenye. Ela hamwenga na vizho Mulungu were achere na th'amaa ya kuviokola. 21 Na ndosa siku mwenga zhumbe zhosi vindarichirwa kula kahi za utumwa wa kunongeka na zhangire kahi za uhuru wa nguma wa o ana a Mulungu. 22 Kwani funamanya kukala kufikira vivi, vit'u zhosi arizhoviumba Mulungu vinagula hamwenga kwa utsungu dza here mut'u amalaye kudzivugula. 23 8:23 2 Akor 5:2-5Na si vizho zhumbe h'akeye vigulazho kwa utsungu here wa kuzhala, ela hatha siswi furiomuhokera Roho Mweri here malumbuko naswi funagula fukimuthariza Mulungu afuhendye anae, yani aikombole miri yehu. 24 8:24 2 Akor 5:7; Aebu 11:1Kwani hatha siswi naswi furihookolwa tumaini rehu rere ni riro. Na tumaini ni kuryahu kukala na th'amaa na vit'u virizho k'afudzazhona bule, mana k'akuna mut'u adimaye kukala na tumaini na vit'u azhonazho kare. 25 8:25 2 Akor 4:18Ela fukikala na tumaini na vit'u furizho k'afudzazhona, be ni kukala funavithariza kwa kuvumirira zaidhi.
26 Iye Roho mwenye naye pia nikukala anafwaviza kahi za unyonge wehu. Kwani siswi be k'afumanya kuvoya here vimalikanazho, ela iye Roho nikufuvoyera mbere za Mulungu kwa kugula kuriko k'akuelezeka kwa maneno. 27 8:27 Zabu 139:1Na ye Mulungu amanyaye maazo ga anadamu, anamanya hatha zho ye Roho aazazho. Mana ye Roho nikukala anaavoyera at'u a Mulungu, kulengana na zho Mulungu ahendzazho.
28 8:28 Ayub 2:10; Aefe 1:11Funamanya kukala kahi za kila kit'u, Mulungu anahenda kazi kwa faidha ya ao mamuhendzao, na mario waaiha kulengana na lengo ra kwakwe. 29 8:29 Akol 1:18; Aebu 1:6Kwani aryahu at'u mario Mulungu waatsagula, pia wapanga mahalane na Mwanawe. Bai wahenda vivi ili ye Mwanawe akale musundula tsandzu, kidza akale na nduguze anji enye. 30 8:30 1:7; 5:2; 2 Ath'es 2:13-14Aryahu at'u mario Mulungu waapangira hangu ho chaho pia waaiha; na aryahu arioaiha, akiahendya ahachi; na aryahu arioahendya ahachi, akiap'a nguma.
K'akuna kit'u kidimacho kuhuthenga na Mulungu
31 8:31-34 Isa 50:8-9 8:31 Zabu 118:6Huambedze vikara? Kala Mulungu a upande wehu, ni h'ani adimaye kufupinga? Jibu ni k'akuna. 32 8:32 5:8; Joh 3:16Iye ariye k'amuonerere mbazi hatha Mwanawe mwenye, ela akimulazha kwa ut'u wehu siswi hosi, k'andashindwa ni kuhup'a vit'u zhosi hamwenga na ye Mwanawe. 33 Vidze ni h'ani adimaye kuashithaki atsagulwa a Mulungu, na Mulungu mwenye nde ariyeahendya ahachi? Jibu ni k'akuna! 34 8:34 4:25; Mahe 2:33; Aebu 7:25; 1 Joh 2:1H'aya, ni h'ani adimaye kufuhukumu? K'akuna! Mana Masihi Jesu nde ariyehufwerera na akifufuka. Na vivi a mukono wa kurya wa Mulungu, anafuvoyera kuko. 35 8:35 2 Akor 5:14Kidza k'ahana mut'u adimaye kufuthenga na mahendzo ga Masihi. Kakala thabu, hedu mashaka, hedu mateso, hedu ndzala, hedu ukiya, hedu hathari, hedu kifwa. 36 8:36 Zabu 44:22; 2 Akor 4:11Kwani here Maoro gaambazho,
“Funalagwa kila siku kwa ut'uwo uwe,
funahalirwa here ng'ondzi zitharizazo kutsindzwa.”
37 8:37 1 Joh 5:4-5Ela kahi za maut'u gaga gosi, funapata ushindi mubomu kukirira na iye ariyefuhendza. 38 8:38 Aefe 1:21; 1 Akor 3:22; 15:24; 1 P'et 3:22Kwani nina hakika kamare kukala, k'akuna ut'u wowosi udimao kufuthenga na mahendzo ga kwakwe. Si uzima hedu kifwa, si malaika hedu mamulaka, si maut'u ga vikara hedu maut'u gandigokudza. 39 8:39 5:5; Joh 3:16; 2 Akor 13:13; Aefe 1:4; 2:4; 1 Ath'es 1:4; 2 Ath'es 2:16Si kit'u kiricho dzulu sana, hedu kiricho ts'ini sana, hedu chumbe kingine chochosi. Vivi zhosi k'avidima kufuthenga na mahendzo ga Mulungu furigo nago kukirira kwa Bwana wehu Masihi Jesu.

- Arumi
- <
- 8
- >

8:1 8:1 1:18; 5:1

8:2 8:2 3:27; 7:7-11

8:3 8:3 Agal 4:4; Afil 2:7-8; 2 Akor 5:21

8:4 8:4 6:22; 7:4; 13:10; Agal 5:16, 25

8:6 8:6 6:21; Agal 6:8

8:9 8:9 1 Akor 3:16

8:10 8:10 Agal 2:20; 1 Joh 3:24

8:11 8:11 2 Akor 4:14

8:12 8:12 6:18

8:13 8:13 Agal 6:8; Aefe 4:22-24

8:14 8:14 1 Joh 2:29–3:1

8:15 8:15 Mar 14:36; Agal 4:5-7

*8:15 8:15 Haha go maneno genye ga Kiyunani ganaamba, ‘Aba, Baba.’ Aba ni baba kahi za luga ya Kiaramu.

8:17 8:17 5:12; Agal 4:7; Afil 3:10-11

8:18 8:18 2 Akor 4:17

8:19 8:19 Akol 3:4; 1 Joh 3:2

8:20 8:20 Mwan 3:17-19

8:23 8:23 2 Akor 5:2-5

8:24 8:24 2 Akor 5:7; Aebu 11:1

8:25 8:25 2 Akor 4:18

8:27 8:27 Zabu 139:1

8:28 8:28 Ayub 2:10; Aefe 1:11

8:29 8:29 Akol 1:18; Aebu 1:6

8:30 8:30 1:7; 5:2; 2 Ath'es 2:13-14

8:31 8:31-34 Isa 50:8-9

8:31 8:31 Zabu 118:6

8:32 8:32 5:8; Joh 3:16

8:34 8:34 4:25; Mahe 2:33; Aebu 7:25; 1 Joh 2:1

8:35 8:35 2 Akor 5:14

8:36 8:36 Zabu 44:22; 2 Akor 4:11

8:37 8:37 1 Joh 5:4-5

8:38 8:38 Aefe 1:21; 1 Akor 3:22; 15:24; 1 P'et 3:22

8:39 8:39 5:5; Joh 3:16; 2 Akor 13:13; Aefe 1:4; 2:4; 1 Ath'es 1:4; 2 Ath'es 2:16

© 2018 WBT