- Arumi
- <
- 7
- >

7
K'ahuthawalwa ni Sheria kaheri
1 Ndugu zangu, ninanena na ninwi mumanyao Sheria. Here mumanyazho kare, Sheria ithawala mut'u wakathi achere moyo. 2 7:2 1 Akor 7:39Mukaza mut'u naye, athawalwa ni Sheria ya akaza at'u wakathi ye mulumewe achere moyo. Ela siku ye mulumewe akifwa, Sheria*7:2 Sheria inenwayo haha ni Sheria ya Kiyahudi. iyo k'aimuthawala kaheri. 3 Akihalwa ni mulume mungine kuno mulumewe achere moyo, mwanamuche iye nikukala ni muzindzi. Ela mulumewe akifwa, nikukala a huru kula kwa yo Sheria iyo, na hatha akahalwa ni mulume mungine kidza k'adima kuthalwa na kosa ra uzindzi. 4 7:4 6:4; Agal 2:19Na vizho ndo virizhokala kwenu ninwi ndugu zangu. Ninwi mwaifwerera yo Sheria kukirira na mwiri wa Masihi ili mukadime kuhalwa ni mulume mungine. Mulume iye ni yuyahu ariyefufulwa, naye wamuhala ili mukamuzhalire matunda Mulungu. 5 7:5 6:21Kwani furihokala k'ahudzamuhokera Jesu, Sheria yaigwiza miri yehu th'amaa za kuhenda dambi. Na mahendo gehu were mwishowe gandafurehera kifwa. 6 7:6 6:7; 8:2-4; 2 Akor 3:6Ela vino fu huru, mana yo Sheria iriyokala idzafuhendya atumwa fwaifwerera. Bai zhakala vivi ili fusihumike ts'ini za yo Sheria ya kapindi iriyohenda kwandhikwa, ela fuhumike kahi za maisha masha ga kulongozwa ni Roho.
Sheria ya Mulungu na dambi
7 7:7-13 4:15 7:7 Kumbu 5:21; Mwan 2:16-17; 3:6Vikara ndo fuambedze be zho? Fuambe Sheria ni dambi? Hatha bule! Sheria yanimanyisa dambi ni noni, thu basi. Kwani kala si Sheria kuamba, “Usithamani kit'u cha mwandziyo,” singamanyire kukala kuthamani ni dambi. 8 7:8 1 Akor 15:56Ela dambi yapata mwanya kahi za lagizo riri. Bai dambi ikihumira mwanya uryahu kunitsotsera, be nikikala na dzitso na vit'u zha at'u zhomu hatha! Mana dambi k'aihenda kazi chamba k'akuna Sheria. 9 7:9 5:13Kapindi nakala nikiishi bila Sheria na were naishit'o, ela amuri irihokudza dambi nayo ikivumbuluka, nami nikifwa. 10 7:10 Alaw 18:5Ndo nikimanya kukala iyo amuri iriyokala niinirehere uzima, yanirehera kifwa. 11 7:11 Mwan 3:13Kwani dambi irihopata mwanya kahi za yo Sheria, yahumira mwanya uwo ikinikenga, gonya ikinalaga. 12 7:12 1 T'imo 1:8Bai yo Sheria yenye ni eri, na amurize nazo ni eri, na za hachi, na mbidzo.
13 Vino be vikale Sheria mbidzo ndo iriyonirehera kifwa? Hatha bule! Dambi yanirehera kifwa kukirira kwa wo ut'u udzo ili imanyikane kukala iyo ni dambi, na kukirira kwa iyo amuri ikaze kukala mbii-mbii zaidhi. 14 7:14 Zabu 51:5Kwa vizho hunamanya kukala Sheria i kiroho, ela mimi mwenye ni kimwiri, naguzwa nikale mutumwa wa dambi. 15 7:15 Agal 5:17Mut'u mimi be simanya nihendaro bule. Zho nihendzazho sivihenda bule, ninahenda zho nirizho sizhendzi. 16 Na nikihenda gago nirigo sigaendzi, ninakubali kukala yo Sheria ni mbidzo. 17 Na gago sigahenda mimi mwenye kuhendza, ela ni yo dambi iriyo ndani mwangu, ndo inihendyayo nihende gago. 18 7:18 Mwan 8:21; Afil 2:13Kwani ninamanya kukala kahi za mwiri wa kwangu wa dambi, sina ridzo nidimaro kurihenda hatha mwenga. Na si ati ts'endzi kuhenda madzo, ninahendza, ela ninashindwa. 19 Go madzo nihendzago kugahenda sigahenda bule, ninahenda go mai nirigo ts'endzi kugahenda. 20 Bai, nikikala zho nirizho sizhendzi ndo nihendazho, ye agahendaye si mimi kaheri, ela ni yo dambi iishiyo mo ndani mwangu. 21 Na ii kwangu ni here sheria, kukala kila nimalaho kuhenda madzo, ninahenda kuona nidzatengeza go mai kare. 22 Mo ndani mwangu ninafwahirwa ni yo Sheria ya Mulungu. 23 7:23 Agal 5:17; Jako 4:1; 1 P'et 2:11Ela ninaona sheria nyingine ihendayo kazi kahi za vilungo zhangu. Sheria iyo inapingana na yo Sheria niihendzayo, moyoni mwangu. Kidza sheria iyo inanihendya nikale mufungwa wa yo sheria ya dambi iishiyo mwirini mwangu. 24 7:24-25 1 Akor 15:57Aa! Masikini mino. Ni h'ani andiyeniokola na uno mwiri wa kifwa? 25 Ela ninamulazhira muv̱era Mulungu kwa kunakola kukirira na Bwana wehu Jesu Masihi!
Kwa vizho bai, kahi za moyo wangu mimi mwenye ninahumikira Sheria ya Mulungu, ela kahi za mwiri wangu ninahumikira sheria ya dambi.

- Arumi
- <
- 7
- >

7:2 7:2 1 Akor 7:39

*7:2 7:2 Sheria inenwayo haha ni Sheria ya Kiyahudi.

7:4 7:4 6:4; Agal 2:19

7:5 7:5 6:21

7:6 7:6 6:7; 8:2-4; 2 Akor 3:6

7:7 7:7-13 4:15

7:7 7:7 Kumbu 5:21; Mwan 2:16-17; 3:6

7:8 7:8 1 Akor 15:56

7:9 7:9 5:13

7:10 7:10 Alaw 18:5

7:11 7:11 Mwan 3:13

7:12 7:12 1 T'imo 1:8

7:14 7:14 Zabu 51:5

7:15 7:15 Agal 5:17

7:18 7:18 Mwan 8:21; Afil 2:13

7:23 7:23 Agal 5:17; Jako 4:1; 1 P'et 2:11

7:24 7:24-25 1 Akor 15:57

© 2018 WBT