- Mahendo
- <
- 2
- >

2
Kudza kwa Roho Mweri
1 2:1 Alaw 23:15-21; Kumbu 16:9-11Bai irihofika siku ya sherehe ya Pentekote, o anafundzi osi mere makundzumanyika hamwenga. 2 Na lola haho henye kuchambola londzo kula mulunguni dza here luv̱utho lwa kikukuzi na lukidzadzala yo nyumba yosi marimokala makeresi. 3 2:3-4 Luk 3:16Nao makihenda kuona vit'u vidzizhohalana na ndhimi za moho, nazho zhagazhikana na kila mut'u akithulamwa ni lumwenga. 4 2:4 Kudzazwa Roho Mweri: 4:31; 6:3, 5; 7:55; 8:17; 10:44; 11:15, 24; 13:9; 15:8; 19:2, 6; Makinena here Roho arizhoadimira kunena: 4:31; 10:45-46; 19:6; 1 Akor 12:10; 14:2-12Nao osi makidzazwa Roho Mweri na makikwatya kunena luga nyingine zenye here ye Roho arizhoadimira kunena.
5 Vikara mumo Jerusalemu mwere munaishi Ayahudi mario were manamwogoha Mulungu, na Ayahudi aa mere madzambola kahi za kila ts'i haha dhuniani. 6 K'uzhona bai marihosikira lo londzo lulu, hakundzumanyika kundi bomu ra at'u. Nao were madzamaka jeri-jeri, kwani kila mut'u wasikira yo lugaye yenye inanenwa ni ao mariokala madzadzazwa Roho Mweri. 7 2:7 1:11Bai kahi za ko kungalala na kumaka kwao, makiamba, “Ano osini manenao samba ni Agalilaya, 8 viandzadze kaheri kila mumwenga wehu anaasikira mananena zo luga zehu zenye? 9 Mana angine ehu haha ni, Aparithi, Amedi, na Aelamiti. Angine o ni at'u makalao Mesopotamia, Judea, na Kapadokia, P'onito na Asia. 10 H'aya, angine mala Furugia na P'amufulia, Misiri na k'anda za Libia hehi na K'irene na ajeni akumbola Rumi. 11 Na angine kaheri ni Ak'irete na Arabu. Na kahi zehu hosi, angine ni Ayahudi na angine si Ayahudi bule, ela mangira dini ya Kiyahudi. Ela ut'u wa kwangalaza nikukala, hosini funaasikira mananena na kufwambira dzulu za maut'u mabomu garigohendwa ni Mulungu!” 12 2:12 1 Akor 14:23K'uzhona zho mamaka na machangalala kidza makiuzana-uzana makiamba, “Ut'u uno be manaye ni noni?”
13 Angine o makiatsea makiamba, “H'aa, at'u aa madzarea thu.”
P'et'ero ananena na o at'u
14 Ndo P'et'ero akiungarara hamwenga na aryahu ahumwi kumi na mumwenga na akinena na o at'u kwa sauthi bomu akiamba, “H'enwi Ayahudi andzangu na ninwi nyosini murio munatoa Jerusalemu, nisirikizani hedu nimung'azize ut'u uu. 15 Kwani at'u aa si kwamba madzarea dza here muonazho, kwandza vivi hatha ni saa t'ahu zenye za madzach'a! 16 Ela vivi muonazho be ni viryahu virizhonenwa ni nabii Joeli ho kapindi, kukala
17 2:17-21 Joe 2:28-32‘Mulungu yunaamba kukala kahi za siku za mwisho
nindaadzaza at'u osi Roho wangu.
Ana enu a kilume na a kiche mandamboza unabii.
Athana enu mandanyeswa maono,
na athumia enu a kilume mandaloha ndoso za kimulungu.
18 Siku zizo nindaadzaza Roho wangu ahumiki angu a kilume na a kiche,
nao mandamboza unabii.
19 Nindahenda maut'u ga kwangalaza kuku dzulu mulunguni na ko ts'i,
kundakala na milatso, na moho, na maingu ga mosi.
20 Dzuwa rindagwirwa rikale kiza
na mwezi nawo undagwirwa ukale muthune here milatso.
Vivi vindakala kabila yo siku bomu ya nguma kufika,
na yo siku iyo ni ya Bwana.
21 2:21 22:16; Arum 10:13Kila mut'u andiyemuririra Bwana Mulungu andaokoka.’ ”
22 2:22 Luk 24:19; Joh 3:2; Mahe 2:43; 4:30; 5:12-16; 6:8; 14:3; 15:12; 19:11-12; Arum 15:19; Aebu 2:4Bai P'et'ero akienderera kunena akiamba, “H'enwi Aiziraeli, sirikizani hedu! Ye Jesu wa Nazareth'i be were ni mut'u ariyenyeswa lwazu kwenu kukala watsagulwa ni ye Mulungu mwenye, kukirira na miujiza, na maut'u ga kwangalaza-ngalaza, na miv̱ano ambayo Mulungu waihenda kahi zenu kukirira kwakwe here ninwi enye mumanyazho. 23 2:23 3:15; 4:28; 7:52; Luk 23:33; 1 Ath'es 2:15Bai mut'u yuyu walazhwa mikononi mwenu nanwi kwa kuvizwa ni at'u mario ni ai mukimuhala mukimwalaga kwa kumusulubisha kahi za musalaba. Mulungu were anavimanya kare vizho na kidza were wapanga vikale namuna iyo. 24 2:24 3:15; Luk 24:5Bai Mulungu akimufufula, akimuvugula kula kwa utsungu wa kifwa, mana were k'azhadimikika bule cho kifwa kienderere kumuhendya mufungwa. 25 2:25-28 Zabu 16:8-11Kwani Daudi waamba vivi dzuluze,
‘Ninamanya Bwana Mulungu a hehi nami
na ananirinda wakathi wosi,
wakathi wa thabu
iye nguvuze nikunihendya nikakala salama.
26 Kwa vizho bai moyo wangu unaererwa
na nindapiga njerejere,
kidza idzaho ndafwa,
ela nina th'amaa,
27 2:27 13:35mana uwe Bwana k'undaniricha nikale kuzimu,
hedu hatha kumuricha muhumikio mueri aole.
28 Uwe wanimanyisa ngira za uzima,
nami ninatsamirwa ni uwe kukala hehi nami.’ ”
29 2:29 1 Athaw 2:10; Mahe 13:36P'et'ero akienderera kunena akiamba, “Ndugu zangu, ngojani nimwambire hasiho woga dzulu za mukare wehu Daudi, kwamba iye wafwa na akizikwa, na mbiraye i haha hehu hatha haha ninenaho. 30 2:30 2 Samw 7:12-13, 16; Zabu 132:11Ela hamwenga na vizho iye, were ni nabii naye wamanya kamare kukala Mulungu walaha kukala andaika mumwenga kahi za at'u a lukololwe kahi za kihi cha uthawali dza here iye Daudi arizhokala. 31 2:31 Zabu 16:10Naye Daudi kwa kukala were anamanya zho vingazhokala mbereni, akinena kare dzulu za kufufuka kwa ye Masihi, kukala iye k'arichirwe akale ko kuzimu, hedu hatha mwiriwe wenye kuola! 32 2:32 1:8Bai Mulungu wamufufula yuyu Jesu na hosini bai fu mashahidhi a ut'u uu. 33 2:33 Akiikwa luhande lwa mukono wa kurya: 2:34; 3:13; 5:30-34; 7:55-56; Mar 16:19; Luk 20:42; 22:69; Arum 8:34; Aefe 1:20; Akol 3:1; Aebu 8:1; 1 P'et 3:22; Kipawa cha Roho Mweri: 1:4; Joh 14:16-17; 15:26Naye wanulwa dzulu na akiikwa luhande lwa nguvu, mukono wa kurya wa Mulungu, na akihokera kula kwa ye Baba iye Roho Mweri ariyelagwa kukala andakudza, naye Jesu adzahup'a ut'u uu muwonao na kuusikira. 34 2:34-35 Zabu 110:1; Luk 20:42-43; Aebu 1:13Kwani ye Daudi mwenye k'endere dzulu mulunguni dza here viryahu arizhokwenda Jesu, ela ko waamba,
‘Bwana Mulungu wamwamba Bwana wangu,
“Keresi mukono wangu wa kurya,
35 muhaka mahadhuio niathambaraze kamare
ts'ini za magulugo.” ’
36 2:36 3:15“Kwa vizho bai, Aiziraeli osi ni mamanye kamare kukala yuyu Jesu muriyemusulubisha, be Mulungu wamuhendya akale Bwana kidza akale Masihi!” 37 2:37 16:30; Luk 3:10, 12, 14Na lola o at'u marihosikira maneno gaga masikira kusha zhomu mo mioyoni mwao hatha makimwambira P'et'ero na ahumwi andziye “Vikara ndugu zehu, fuhendedze be vinoo?” 38 2:38 3:19; Luk 3:3P'et'ero akiadzigidzya akiamba, “Kila mumwenga wenu ni athubu na abat'izwe kahi za dzina ra Jesu Masihi, ili Mulungu amusamehe dambi zenu. Nanwi mundahokera kigerwa cha Roho Mweri. 39 2:39 Isa 57:18-19; Aefe 2:17Mana yo ahadi ii, ni yenu na ahoho enu na at'u osi mario kure na at'u osini mario ye Bwana Mulungu wehu andaaiha.”
40 P'et'ero waenderera kuhubiri kwa maneno mangine manji na akiaonya zhomu zhenye akiamba, “Dzimanyirireni na kizhazi kiki cha mahendo mai.” 41 2:41 2:47; 4:4; 5:14; 6:1, 7; 8:4; 11:21, 24; 12:24; 13:49; 16:5; 19:20; 21:20; 2 Ath'es 3:1Bai siku iyo o at'u mariogwira maneno ga P'et'ero na kubat'izwa were manafika alifu t'ahu, nao makikala madzangeza murongo wa aryahu at'u mariomukuluhira Jesu. 42 Nao at'u ao makala na chadi kahi za kuthuwa go mafundisho ga o ahumwi, na makishirikiana kahi za maut'u manji na makirya mikahe*2:42 Kurya mikahe: Were ni muv̱ano wa kuakumbukiza kifwa cha Jesu na viryahu marizhohumira chakurya cha dzulo na Jesu kabila kufwakwe. hamwenga, na kumuvoya Mulungu hamwenga.
Mitoere ya o at'u a Mulungu wakathi uwo
43 Na lola miujiza na maut'u ga kwangalaza were ganahendwa ni o ahumwi, ut'u uriwoahenda at'u osi magoshezhwe. 44 2:44-45 4:32-35Bai osi mariokuluhira mere makikala hamwenga na kidza were manashirikiana na vit'u zhao zhosi. 45 At'u ao makala makiguza minda yao na vit'u zhao na kugazhizhana zo p'esa marizopata here kila mut'u arizhokala anatsoweka. 46 2:46 Luk 24:53Nao kila siku at'u aa maenderera kuthunganana hamwenga kahi za wo muhala wa ro Hekalu. Zhakurya zhao were manavirya hamwenga ko madzumbani, nao were manarya na raha na mioyo myaruhe. 47 2:47 2:41At'u ao makala makimulika Mulungu na kuafwahiza at'u osi. K'uzhona zho Bwana akienderera kurongeza ro kundi kila siku kukirira kwa ao mariokala manaokoka.

- Mahendo
- <
- 2
- >

2:1 2:1 Alaw 23:15-21; Kumbu 16:9-11

2:3 2:3-4 Luk 3:16

2:4 2:4 Kudzazwa Roho Mweri: 4:31; 6:3, 5; 7:55; 8:17; 10:44; 11:15, 24; 13:9; 15:8; 19:2, 6; Makinena here Roho arizhoadimira kunena: 4:31; 10:45-46; 19:6; 1 Akor 12:10; 14:2-12

2:7 2:7 1:11

2:12 2:12 1 Akor 14:23

2:17 2:17-21 Joe 2:28-32

2:21 2:21 22:16; Arum 10:13

2:22 2:22 Luk 24:19; Joh 3:2; Mahe 2:43; 4:30; 5:12-16; 6:8; 14:3; 15:12; 19:11-12; Arum 15:19; Aebu 2:4

2:23 2:23 3:15; 4:28; 7:52; Luk 23:33; 1 Ath'es 2:15

2:24 2:24 3:15; Luk 24:5

2:25 2:25-28 Zabu 16:8-11

2:27 2:27 13:35

2:29 2:29 1 Athaw 2:10; Mahe 13:36

2:30 2:30 2 Samw 7:12-13, 16; Zabu 132:11

2:31 2:31 Zabu 16:10

2:32 2:32 1:8

2:33 2:33 Akiikwa luhande lwa mukono wa kurya: 2:34; 3:13; 5:30-34; 7:55-56; Mar 16:19; Luk 20:42; 22:69; Arum 8:34; Aefe 1:20; Akol 3:1; Aebu 8:1; 1 P'et 3:22; Kipawa cha Roho Mweri: 1:4; Joh 14:16-17; 15:26

2:34 2:34-35 Zabu 110:1; Luk 20:42-43; Aebu 1:13

2:36 2:36 3:15

2:37 2:37 16:30; Luk 3:10, 12, 14

2:38 2:38 3:19; Luk 3:3

2:39 2:39 Isa 57:18-19; Aefe 2:17

2:41 2:41 2:47; 4:4; 5:14; 6:1, 7; 8:4; 11:21, 24; 12:24; 13:49; 16:5; 19:20; 21:20; 2 Ath'es 3:1

*2:42 2:42 Kurya mikahe: Were ni muv̱ano wa kuakumbukiza kifwa cha Jesu na viryahu marizhohumira chakurya cha dzulo na Jesu kabila kufwakwe.

2:44 2:44-45 4:32-35

2:46 2:46 Luk 24:53

2:47 2:47 2:41

© 2018 WBT