- Ugunulo
- <
- 11
- >

11
Mashahidhi airi a Mulungu
1 11:1 21:15Bai nagerwa mudhath'a wa kupimira, gonya nikiambwa, “Enda ukaripime ro Hekalu ra Mulungu, na cho kijaja cha kumbozera sadaka, na uthale o at'u mavoyao mumo. 2 11:2 Zabu 79:1; Luk 21:24; 42 Miezi: 12:6, 14; 13:5; Dani 7:25; 12:7Ela wo muhala uriwo ndze ya ro Hekalu usiupime bule kwa kukala uwo wagerwa at'u mario si Ayahudi. Nao mandauzhoga-zhoga wo mudzi mueri wa Jerusalemu kwa muda wa miezi mirongo mine na miri (siku 1,260). 3 Na nindaap'a wadimi mashahidhi angu airi, nao mandamboza unabii kwa muda uwo wa siku alifu mwenga na magana mairi na mirongo mihandahu (1,260). Mashahidhi ao mandakala madzavala magunia.”*11:3 Nguwo za magunia were zinahumirwa wakathi wa sumazi hedu wakathi wa kufunga. 4 11:4 Zaka 4:1-3, 11-14; Joh 8:17Na mashahidhi aa airi ni yo mihi miri ya mizeituni na zho viguzo viri zha kuikira mataa viimirezho mbere za Bwana wa dhunia ndzima. 5 11:5 2 Athaw 1:10; Zabu 97:3; Jere 5:14Na mo makanwani mwao munambola moho. Na kila hadhui ajezaye kuahenda mai, moho uwo nikumbola mo makanwani mwao na kumuocha tse-tse-tse. Vizho ndo at'u osi mandiojeza kuahenda mai mandizhofwa. 6 11:6 Kumbo 7:17-19; 1 Athaw 17:1; Jako 5:17Ao mana wadimi wa kugwira v̱ula isinye wakathi wa kumboza unabii wao. Kidza mana wadimi wa kugagaluza madzi kukala milatso na kureha mapigo ga kila aina haha ts'i here mahendzazho. 7 11:7 13:1-2; 17:8Na mandihogonya kumboza ushahidhi wao, kundambola rinyama kula ridzina risiro mwisho. Rinyama riri rindagwaga k'ondo nao. Rindaheha nao na rindaadhima rialage. 8 11:8 Luk 13:33-34; Sodomu: Mwan 18:20; Isa 1:10; Izik 16:46; Misiri: Kumbo 3:16-19; 7:3-5Na miri yao indagwagwa kahi za ngira bomu za mudzi mubomu ambako ndo arikosulubiwa Bwana wao. Na mudzi uwo kimafumbo unaifwa Sodomu na Misiri. 9 Miri iyo indalolwa kwa muda wa siku t'ahu na nusu ni at'u a kila ts'i na kabila, na kila kidhyomo na taifa k'amandaruhusu ikazikwe bule. 10 11:10 Joh 16:20Na o matoao dhuniani mandaererwa kwa ut'u wa zho vifwa zha aa manabii airi. Mandasherehekea na magerane zawadi kwa kukala manabii aa airi maasirinya sana at'u matoao dhuniani. 11 11:11 Izik 37:9-10Ela bada ya zizo siku t'ahu na nusu, Mulungu akiavivira muhuyewe wa uzima na makirungarara kaheri. Bai aryahu marioaona na matso gao mangirwa ni woga sana. 12 11:12 2 Athaw 2:11; Mahe 1:9Gonya kuchambola sauthi bomu kula mulunguni ikiambiriza, “Ndzoni kuno dzulu!” Bai makihalwa ni ingu machenda mulunguni kuno mahadhui ao manalola. 13 11:13 6:12-13; Izik 38:19-20Na wakathi uwo wenye ts'i ikithukuka ut'u wa kwangalaza. Sehemu mwenga ya sehemu kumi za wo mudzi yagwa na ikilaga at'u alifu fungahe. O at'u mariothia, mangirwa ni woga na makimup'a nguma Mulungu ariye dzulu mulunguni. 14 K'uzhona zho pigo ra hiri rikikala ridzakira, ela lola ro ra hahu be rinadza vikara zhenye.
Malaika wa fungahe anapiga gundare
15 11:15 4:11; Kumbo 15:18; Zabu 22:28-29; Dani 2:44; 1 Akor 15:24-28Gonya ye malaika wa fungahe akipiga gundare. Nikisikira sauthi bomu ko mulunguni zikinena zikiamba,
“Vivi be wadimi wa kuthawala haha urumwenguni ni wa Bwana wehu,
na iye Masihiwe.
Naye andathawala hatha kare na kare.”
16 11:16 4:4Na o azhere mirongo miri na ane makeresio dzulu ya vihi zhao zha endzi mbere za Mulungu, madzigwaga na moyo makimuvoya Mulungu. 17 11:17 1:8; 4:8; 15:3; 16:7; 19:6, 15; 21:22; Amo 4:13; 2 Akor 6:18Makiamba,
“Huna muv̱era h'ewe Bwana Mulungu, mwenye nguvu zosi.
Mulungu uriyekalako na uriyeko.
Huna muv̱era kwa kukala udzahala wadimio mubomu
na udzaandza kuthawala.
18 11:18 19:5; Zabu 2:1-5; 110:5-6At'u mario si Ayahudi mana k'oro,
ela wakathi wa kwako wa kwanyesa k'orozo udzafika.
Wakathi wa kuhukumu at'u mariofwa
na kuap'a zawadi ahumikio, manabii
na at'uo,
na osi marigohao dzinaro,
hariho abomu na athithe.
Wakathi udzafika wa kuanonga-nonga ao manongao ts'i.”
19 11:19 4:5; 6:12-13; 8:7; 15:5; Ayub 38:22-23; Sanduku ra Kilagane: 1 Athaw 8:1, 6Gonya ro Hekalu ra Mulungu kuko mulunguni rikivugulwa na ro Sanduku ra Kilagane rikionewa mumo. Kidza kukikala na lumethe na sauthi na kigwaragwara. Ts'i ikithukuka na kukinya v̱ula nyinji ya mawe.

- Ugunulo
- <
- 11
- >

11:1 11:1 21:15

11:2 11:2 Zabu 79:1; Luk 21:24; 42 Miezi: 12:6, 14; 13:5; Dani 7:25; 12:7

*11:3 11:3 Nguwo za magunia were zinahumirwa wakathi wa sumazi hedu wakathi wa kufunga.

11:4 11:4 Zaka 4:1-3, 11-14; Joh 8:17

11:5 11:5 2 Athaw 1:10; Zabu 97:3; Jere 5:14

11:6 11:6 Kumbo 7:17-19; 1 Athaw 17:1; Jako 5:17

11:7 11:7 13:1-2; 17:8

11:8 11:8 Luk 13:33-34; Sodomu: Mwan 18:20; Isa 1:10; Izik 16:46; Misiri: Kumbo 3:16-19; 7:3-5

11:10 11:10 Joh 16:20

11:11 11:11 Izik 37:9-10

11:12 11:12 2 Athaw 2:11; Mahe 1:9

11:13 11:13 6:12-13; Izik 38:19-20

11:15 11:15 4:11; Kumbo 15:18; Zabu 22:28-29; Dani 2:44; 1 Akor 15:24-28

11:16 11:16 4:4

11:17 11:17 1:8; 4:8; 15:3; 16:7; 19:6, 15; 21:22; Amo 4:13; 2 Akor 6:18

11:18 11:18 19:5; Zabu 2:1-5; 110:5-6

11:19 11:19 4:5; 6:12-13; 8:7; 15:5; Ayub 38:22-23; Sanduku ra Kilagane: 1 Athaw 8:1, 6

© 2018 WBT