- Johana
- <
- 6
- >

6
Jesu anarisa at'u alifu ts'ano
Math'ayo 14:13-21; Mariko 6:30-44; Luka 9:10-17
1 Bada ya vivi Jesu wakwenda luhande lungine lwa ziya ra Galilaya ambaro pia ni ziya ra Tiberia. 2 6:2 Math' 6:25; Joh 2:23Bai at'u anji makimuthuwa, mana maona yo miujiza ariyoahendera at'u mariokala ni akongo. 3 6:3 Kirimani: Math' 5:1; 15:29; Mar 3:13; 6:46; Luk 22:39Kidza Jesu akikwera kirimani na akikelesi na anafundzie. 4 6:4 2:13Vikara wakathi uu sikuk'uu ya Kiyahudi ya P'asaka were i hehi.
5 Bai Jesu arihonula matso waona kundi bomu ra at'u rinamudzirira. Akimuza Filipu, akiamba, “Vidze hundagulahi mikahe ya kuarisa at'u ano?” 6 Ela Jesu wamuza kumujeza thu, kwani were anamanya kare zho arizhokala andahenda ye mwenye. 7 Bai Filipu akiamba, “Hatha dinari magana mairi k'azidima kugula chakurya cha kuthosha cha kila mumwenga apate kaut'u ka kuluma-luma.”
8 6:8 Anderea: 1:40; 12:22; Math' 4:18; Mar 13:3Ndo mwanafundziwe mumwenga Anderea, ariye ni nduguye Simoni P'et'ero akiamba, 9 “Haha hana muvulana ariye na mikahe mitsano ya shayiri na makumba mairi. Ela zho be hatha ni noni kwa at'u anji namuna ino?”
10 Jesu akiamba, “Ambireni o at'u makelesi hedu.” Hat'u haho were hana nyasi nyinji. Kwa vizho kila mut'u akikeresi. Nao were ni here at'u alifu ts'ano, alume. 11 6:11 21:9, 13Bai Jesu akihala yo mikahe achamboza muv̱era kwa Mulungu na akiagazhira o at'u mariokala makelesi haho. Akihenda vizho pia kwa go makumba, na osi makirya hatha makivilola.
12 Marihokala osi makusi, Jesu waambira anafundzie, “Tsolani-tsolani zho visiku vidzizhosala ili husitsuhe chochosi.” 13 Kwa vizho makivitsola-tsola zhosi, na makidzaza k'ahu kumi na mbiri kula kahi za yo mikahe mitsano ya shayiri iriyoriwa ni o at'u.
14 6:14 Kumbu 18:15, 18; Joh 1:21; 2:11; 5:46; 7:40; Mahe 3:22-23Bai at'u marihoona wo muujiza ariwohenda Jesu makiandza kuamba, “Jeri wenye yuyu nde nabii humutharizaye haha urumwenguni.” 15 6:15 5:13; 18:36Kidza Jesu akimanya kukala were manamala kudzamugwira mamuhendye muthawali kwa nguvu. Kwa vizho akiachimbira achenda murimani na akikala h'akeye.
Jesu ananenda dzulu za madzi
Math'ayo 14:22-33; Mariko 6:45-52
16 Bai kurihokala dziloni o anafundzie makwenda ko ziyani, 17 machangira dauni mavuke mende Kaperinaumu. Bai usiku uchangira na Jesu akikala k'adzaafikira bule. 18 Na wakathi uu luv̱utho lukali lwere lunapiga na kuvuruga go madzi. 19 Bai o anafundzie marihokala madzakwenda mwendo wa maili t'ahu hedu ne vivi mumo ziyani, mamona Jesu ananenda dzulu za madzi na anadza hehi na ro dau, bai makigoshezhwa. 20 Ela Jesu akiamba, “Sogoheni bule, ndimi.” 21 Bai makikala ma thayari apande mo dauni, ela vichache zhenye riro dau rikifika yo ts'i mariyokala manenda.
22 Siku ya hiriye muthunganano uriwokala nyangamo ya ziya wakumbukira kukala ni dau mwenga h'akeye ririrokala haho. Kwa vizho makimanya kukala Jesu k'endere na anafundzie mo dauni ela makala madzamuricha. 23 6:23 6:11Kidza madau mangine kula Tiberia gakidzaima hehi na ho hat'u ambaho at'u were marya mikahe bada ya Bwana Jesu kulazha muv̱era kwa Mulungu. 24 O at'u marihoona kukala Jesu hedu anafundzie were k'amaho, machangira madauni na machenda Kaperinaumu kumumala Jesu.
Jesu nde chakurya cha uzima
25 Na o at'u marihomona Jesu nyangamo ya ziya makimuza makiamba, “Rabi, hatha wakudza rini be kuno?”
26 6:26 2:11Jesu akiamba, “Ninamwambira ujeri, ninwi k'amunimala kwa kukala mwaona mana ya miujiza niriyoihenda, ela kwa kukala mwarya mikahe hatha muchakuha. 27 6:27 6:35Bai musihende kazi kwa ut'u wa chakurya kidimacho kunongeka, ela kwa ut'u wa chakurya kitoacho na kilazhacho uzima wa kare na kare, ambacho ye Mwana wa Mudamu nde andemup'a. Iye nde ariye Mulungu Baba adzamup'a wadimi wa kuhenda vizho.”
28 Kudzasikira vizho makimuza makiamba, “Huhendedze ili hukale hunahenda kazi ya Mulungu?”
29 6:29 2:23Jesu akiamba, “Ii ndo kazi ambayo Mulungu anahendza muihende, mukuluhireni iye ariyemuhuma.”
30 Makiamba, “Vidze undahenda muujiza wani ili fuwone na fukukuluhire? 31 6:31 Zabu 78:24; Kumbo 16:4, 31; Joh 6:49Kwani babizehu marya Mana kuko nyika, here Maoro gaambazho, ‘Waap'a mukahe kula mulunguni makirya.’ ”
32 Jesu akiamba, “Ninamwambira ujeri, Musa k'amup'ire chakurya kula mulunguni, ela Baba nde amup'aye chakurya jeri kula mulunguni. 33 6:33 6:41, 51Kwani chakurya kilazhwacho ni Mulungu ni ye adzaye kula mulunguni na kulazha uzima kwa urumwengu.”
34 6:34 4:15; Math' 6:11Makiamba, “Bwana hup'e chakurya kiki kwenda-kwenda.”
35 6:35 4:13-14; 6:48-58; 7:37Jesu akiambira, “Mimi ndimi chakurya cha uzima. Mut'u andiyekudza kwangu k'andasikira ndzala kamare, na iye andiyenikuluhira mimi k'andasikira k'ihu ng'o. 36 6:36 16:9; 20:29Vikara here nidzizhomwambira mudzanona, ela k'amukuluhira. 37 6:37 17:2, 24Kila mut'u nindiyep'ewa ni Baba, andakudza ko kwangu, na iye andiyekudza kwangu sindamuinga bule. 38 6:38 4:34; Math' 26:39Kwani sidzire kula mulunguni kudzahenda mahendzo gangu mwenye, ela nakudza ili nihende mahendzo ga iye ariyenihuma. 39 6:39 10:28; 17:12; 18:9Bai iye ariyenihuma anamala nihende vivi: Kwamba niafufule o at'u osi arionip'a. K'endzi nangamize hatha mumwenga. 40 6:40 5:24; 6:44, 54; 11:24Kwani zho ahendzazho ye Baba ni vivi: Kwamba osi mamonao Mwana na kumukuluhira madime kupata uzima wa kare na kare; nami nindaafufula siku ya mwisho.”
41 Ayahudi makiandza kumunung'unika kwa kukala were adzaamba, “Mimi ndimi chakurya kirichothima kula mulunguni.” 42 6:42 Math' 13:55Makiamba, “Samba yuno ni Jesu, mwana wa Josefu? Babaye na mameye samba hunaamanya! Vikara viandzadze anaamba kukala wathima kula mulunguni?”
43 Jesu akiambira, “Richani kunung'unikirana. 44 K'akuna adimaye kudza kwangu asihovufwa ni ye Baba ariyenihuma, nami nindamufufula siku ya mwisho. 45 6:45 Isa 54:13Manabii mandhika kukala, ‘At'u osi mandafundishwa ni Mulungu.’ Kila mut'u amusikiraye ye Baba na kudzifundisha kula kwakwe, ni kudza kwangu. 46 6:46 1:18Vivi k'avinyesa kukala kuna mut'u yoyosi ariyemona Baba, hasihokala iye alaye kwa Mulungu, bai iye ndiye ariyemona Baba. 47 Ninamwambira ujeri, mut'u akuluhiraye, yuna uzima wa kare na kare. 48 6:48-50 6:35; Ugun 2:17Mimi ndimi chakurya cha uzima. 49 6:49 6:31Babizenu marya Mana kuko nyika, kidza makifwa vizho. 50 Ela haha hana chakurya kitharamushwacho kula mulunguni ambacho mut'u anadima kurya na kutsafwa. 51 Mimi ndimi chakurya chenye uzima kirichotharamushwa haha ts'i kula mulunguni. Kila mut'u anderya chakurya kiki andakala moyo kare na kare. Mukahe uu ni mwiri wangu, ambawo ninaulazha kwamba urumwengu upate uzima.”
52 Bai o Ayahudi marihosikira vivi, makinenezana enye kwa enye na kuamba, “Vinadimikikadze yuno mut'u kuhup'a mwiriwe huurye?”
53 6:53-58 Math' 26:26-28; 1 Akor 10:16; 11:23-26Jesu akiamba, “Ninamwambira ujeri. Kala k'amundarya mwiri wa Mwana wa Mudamu na kunwa milatsoye k'amundakala na uzima ndani mwenu. 54 Kwani ye aryaye mwiri wangu na kunwa milatso yangu yuna uzima wa kare na kare, na nindamufufula siku ya mwisho. 55 Kwani wo mwiri wangu ndo chakurya jeri-jeri na milatso yangu ndo kinywaji jeri-jeri. 56 6:56 15:4-5Mut'u aryaye mwiri wangu na kunwa milatso yangu andakala kit'u kimwenga nami. 57 Here Baba ariye moyo arizhonihuma, nami ni moyo kwa ut'u wa Baba, kwa vizho ye aniryaye andakala moyo kwa ut'u wa mimi. 58 Bai kiki ndo chakurya kirichotharamushwa kula mulunguni. Nacho si here kiryahu marichorya babizenu na makifwa. Ela iye andiyerya chakurya kiki nindichomup'a, andakala moyo kare na kare.” 59 Jesu wanena vivi arihokala anafundisha kahi za sinagogi kuko Kaperinaumu.
Maneno ga uzima wa kare na kare
60 Anji kahi za anafundzie marihosikira vivi maamba, “Riri ni fundisho komu, k'akuna adimaye kurikubali bule.”
61 Bai Jesu akimanya kukala o anafundzie mananung'unika dzulu ya vivi, kwa vizho akiambira, “Vidze vino vinamukwaza? 62 6:62 Mahe 1:9-11Vidze mundasikiradze mundihomona Mwana wa Mudamu anenda dzulu arikombola? 63 6:63 3:5-8; 2 Akor 3:6Kilazhacho uzima ni Roho wa Mulungu, nguvu za mudamu k'azina faidha bule. Gago maneno nidzigomwambira ni Roho na uzima. 64 6:64 13:11; 16:9Kidza angine enu k'amukuluhira!” Jesu wamanya hangu chaho aryahu mario were k'amandamukuluhira na iye andiyemusaliti. 65 Na achangeza kuamba, “Ndosa namwambira kukala k'akuna adimaye kudza kwangu, asihodimirwa kuhenda vizho ni Baba.”
66 Kwa ut'u uu, anji kahi za anafundzie mamuricha na k'amadimire kwenda naye kila hat'u kaheri.
67 6:67-69 Math' 16:15-20; Mar 1:24Ndo Jesu akiauza o anafundzie kumi na airi, akiamba, “Vidze munamala muniriche nanwi?”
68 Simoni P'et'ero akimudzigidzya akiamba, “Bwana fukuriche fwende kwa h'ani? Uwe una maneno ga uzima wa kare na kare, 69 na hunakuluhira na hunamanya kukala uwe ndiwe Mweri wa Mulungu.”
70 Kidza Jesu akidzigidzya akiamba, “Vidze simutsagulire ninwi kumi na airi? Kidza mumwenga wenu ni Shethani!”
71 6:71 12:4Wamanisha Juda mwana wa Simoni Isikariote ambaye vingahokala ni mumwenga kahi za o anafundzie kumi na airi, iye were andakudzamusaliti ko mbereni.

- Johana
- <
- 6
- >

6:2 6:2 Math' 6:25; Joh 2:23

6:3 6:3 Kirimani: Math' 5:1; 15:29; Mar 3:13; 6:46; Luk 22:39

6:4 6:4 2:13

6:8 6:8 Anderea: 1:40; 12:22; Math' 4:18; Mar 13:3

6:11 6:11 21:9, 13

6:14 6:14 Kumbu 18:15, 18; Joh 1:21; 2:11; 5:46; 7:40; Mahe 3:22-23

6:15 6:15 5:13; 18:36

6:23 6:23 6:11

6:26 6:26 2:11

6:27 6:27 6:35

6:29 6:29 2:23

6:31 6:31 Zabu 78:24; Kumbo 16:4, 31; Joh 6:49

6:33 6:33 6:41, 51

6:34 6:34 4:15; Math' 6:11

6:35 6:35 4:13-14; 6:48-58; 7:37

6:36 6:36 16:9; 20:29

6:37 6:37 17:2, 24

6:38 6:38 4:34; Math' 26:39

6:39 6:39 10:28; 17:12; 18:9

6:40 6:40 5:24; 6:44, 54; 11:24

6:42 6:42 Math' 13:55

6:45 6:45 Isa 54:13

6:46 6:46 1:18

6:48 6:48-50 6:35; Ugun 2:17

6:49 6:49 6:31

6:53 6:53-58 Math' 26:26-28; 1 Akor 10:16; 11:23-26

6:56 6:56 15:4-5

6:62 6:62 Mahe 1:9-11

6:63 6:63 3:5-8; 2 Akor 3:6

6:64 6:64 13:11; 16:9

6:67 6:67-69 Math' 16:15-20; Mar 1:24

6:71 6:71 12:4

© 2018 WBT