- Math'ayo
- <
- 16
- >

16
Mafarisayo na Masadukayo manamwamba Jesu aahendere muujiza
Mariko 8:11-13; Luka 12:54-56
1 16:1-4 12:38-39; Luk 11:16, 29-30 16:1 Joh 6:30Siku mwenga Mafarisayo na Masadukayo makwendamujeza Jesu makimwamba aanyese muujiza wa kula mulunguni. 2 Jesu akiadzigidzya akiamba, [“Mukiona dzuwa rinapothoka, na mulunguni ni kuthune, munaamba, ‘Machero kundasindat'o.’ 3 Mukiona kudzagit'ana na madzach'a na mulunguni ni kuthune, munaamba ‘Rero kundanya v̱ula ya luv̱utho.’ Munamanya kulola mulunguni na mukamanya kundakalani, ela miv̱ano ya makathi hurigo k'amumanya kuilola?] 4 Kizhazi kithiriri kisokuluhira! Kinamala kwanyeswa muv̱ano, bai k'akindanyeswa muv̱ano wowosi, isihokala uryahu wa Jona.” Naye arihogonya kunena vizho, akihauka.
Ts'ats'u ya Mafarisayo na ya Masadukayo
Mariko 8:14-21
5 Vikara marihombola haho Jesu na anafundzie makwera dauni na makivuka kwenda nyangamo ya hiri ya ro ziya ra Galilaya. O anafundzi mere madzasahau kutsukula mikahe kamare. 6 16:6 Luk 12:1Jesu akinena nao akiamba, “Dzichungeni sana. Dzimanyirireni na ts'ats'u ya Mafarisayo na ya Masadukayo.” 7 16:7-9 Mar 6:52K'uzhona marihosikira viryahu, o anafundzi makiuzana-uzana makiamba, “Ni zho hurizho k'ahutsukulire mikahe.” 8 16:8 14:31Ela Jesu ye akivimanya, akiamba, “At'u a kuluhiro thithe nwi! Mbona munauzana-uzana dzulu za kukosa mikahe? 9 16:9 14:20Vidze muchere k'amudzang'alirwa? Hedu mudzasahau kare zho nirizhoarisa at'u alifu ts'ano na mikahe mitsano hatha mukidzaza k'ahu nyinji zenye za masaza? 10 16:10 15:37H'e zho nirizhoarisa at'u alifu ne na mikahe mifungahe. Zho samba mwadzaza k'ahu nyinji zenye za masaza mino! 11 Vino mbona k'amung'alirirwe hatha munaamba nanena dzulu za mikahe? Ninanena kaheri, dzimanyirireni na ts'ats'u ya Mafarisayo na ya Masadukayo.” 12 Bai charo kiki, o anafundzi makielewa kukala Jesu were k'anena dzulu za ts'ats'u, ela were anaamba madzimanyirire na mafundisho ga Mafarisayo na ga Masadukayo.
P'et'ero ananena kukala Jesu ndiye Masihi
Mariko 8:27-30; Luka 9:18-21
13 Vikara Jesu na anafundzie marihofika p'ande za Kaisaria Filipi, Jesu akiauza anafundzie akiamba, “At'u manaamba Mwana wa Mudamu ni h'ani?” 14 16:14 14:2; 17:10-13; 21:11Makimudzigidzya makiamba, “Angine manaamba u Johana Mubat'izaji, angine manaamba u Elija, na angine manaamba u Jeremia, hedu mumwenga kahi za o manabii.” 15 Jesu akiauza kaheri akiamba, “Nwi enye munaamba ni h'ani?” 16 16:16 14:33; Joh 1:49; 11:27Simoni aifwaye P'et'ero akimudzigidzya akiamba, “Uwe u Masihi Mwana wa Mulungu ariye moyo.” 17 Jesu akimwamba P'et'ero, “Baha uwe Simoni wa Jona, kwa kukala zho udzizhovinena be k'uzhambirirwe ni mut'u bule, udzazhambirwa ni Baba ariye ko mulunguni. 18 16:18 Luk 22:32; Joh 1:42; 21:15-17; Aefe 2:20Nami nakwambira kukala uwe ndiwe P'et'ero,*16:18 P'et'ero kahi za luga ya Kiyunani manaye ni iwe. nami nindajenga kanisa rangu dzulu za iwe riri, na hatha miryango ya kuzimu kidza k'aindadima kurishinda. 19 16:19 Luk 11:52; Math' 18:18; Joh 21:15-17Nindakup'a funguo za uthawali wa mulunguni. Na kila undichokifunga haha dhuniani, hatha ko mulunguni nako kindafungwa. Na kila undichokivugula haha dhuniani, hatha ko mulunguni nako kindavugulwa.”
20 16:20 17:9Bai arihogonya kunena vizho, Jesu akiakokot'era anafundzie masimwambire mut'u yoyosi kukala iye nde Masihi.
Jesu anathala here andizhofwa
Mariko 8:31–9:1; Luka 9:22-27
21 16:21 17:22-23; 20:17-19; 26:2Vikara kulaiza wakathi uwo, Jesu akikwacha kuambira anafundzie lwazu-lwazu dzulu za maut'u gandigokala. Bai waamba kukala, ni lazima ende Jerusalemu akateswe sana kahi za mikono ya athumia a Kiyahudi, na alombi abomu, na alimu a Sheria, na alagwe, na siku ya hahu afufulwe. 22 P'et'ero akimuvuha k'anda akikwacha kumuchemera akimwamba, “Hatha Bwana, vizho uambazho k'avindakala kamare.” 23 Jesu akimugalukira P'et'ero akimwamba, “Hauke Shethani, unaniziza ngira, kwani maazogo k'agambolere kwa Mulungu bule, gadzambola kwa mudamu.”
24 16:24-25 10:38-39; Luk 14:27; 17:33; Joh 12:25-26; 1 P'et 2:21Bai arihogonya kunena vizho akiagalukira o anafundzi akiamba, “Mut'u akihendza kunithuwa mimi, suthi adzikane mwenye, na adzihike musalabawe anithuwe. 25 Kwani kila amalaye kuthizha rohoye andayangamiza, na kila andiyeyangamiza kwa ut'u wangu mimi andaipata. 26 Kwani vindamufwahani mut'u akipata vit'u zhosi zha urumwengu, gonya rohoye yangamike? Hedu mut'u anadima kugula rohoye? 27 16:27 Zabu 62:12; Ayub 34:11; Math' 7:23-27; 13:41; 25:31-46; Luk 13:27; Joh 5:29; Arum 2:6; 1 Akor 3:13-15; 1 P'et 1:17; 2 T'imo 4:14; Ugun 22:12Kwani Mwana wa Mudamu andakudza na malaikae kahi za nguma ya Babaye, naye andakudzamuriha kila mut'u kulengana na maut'u arigogahenda mwenye. 28 16:28 10:23; 24:34; Mar 9:1; 13:30; Luk 9:27; 21:32Nami ninamwambira ujeri wenye kukala haha hana at'u mario k'amandafwa kabila kumona Mwana wa Mudamu anadza kahi za uthawaliwe.”

- Math'ayo
- <
- 16
- >

16:1 16:1-4 12:38-39; Luk 11:16, 29-30

16:1 16:1 Joh 6:30

16:6 16:6 Luk 12:1

16:7 16:7-9 Mar 6:52

16:8 16:8 14:31

16:9 16:9 14:20

16:10 16:10 15:37

16:14 16:14 14:2; 17:10-13; 21:11

16:16 16:16 14:33; Joh 1:49; 11:27

16:18 16:18 Luk 22:32; Joh 1:42; 21:15-17; Aefe 2:20

*16:18 16:18 P'et'ero kahi za luga ya Kiyunani manaye ni iwe.

16:19 16:19 Luk 11:52; Math' 18:18; Joh 21:15-17

16:20 16:20 17:9

16:21 16:21 17:22-23; 20:17-19; 26:2

16:24 16:24-25 10:38-39; Luk 14:27; 17:33; Joh 12:25-26; 1 P'et 2:21

16:27 16:27 Zabu 62:12; Ayub 34:11; Math' 7:23-27; 13:41; 25:31-46; Luk 13:27; Joh 5:29; Arum 2:6; 1 Akor 3:13-15; 1 P'et 1:17; 2 T'imo 4:14; Ugun 22:12

16:28 16:28 10:23; 24:34; Mar 9:1; 13:30; Luk 9:27; 21:32

© 2018 WBT