- Math'ayo
- <
- 19
- >

19
Jesu anaeleza dzulu za mut'u kumuricha muchewe
Mariko 10:1-12
1 19:1 7:28; Luk 9:51Vikara Jesu arihogonya kufundisha anafundzie dzulu za kusameheana, wambola Galilaya achenda hatha achangira jimbo ra Judea, kuvuka muho wa Jorodani. 2 Bai makundi-makundi ga at'u makimuthuwa kuko, naye akiahoza akongo ao.
3 Bai Mafarisayo makidzamujeza makimuza, “Vidze ni hachi mut'u kumuricha muchewe kwa sababu yoyosi?” 4 19:4 Mwan 1:27Jesu akiadzigidzya akiamba, “Vidze k'amudzashoma kukala ye ariyeaumba ho chaho waaumba muche na mulume. 5 19:5 Mwan 2:24; 5:2; Aefe 5:31Kidza akiamba, ‘Kwa ut'u uu mut'u andamuricha babaye na mameye agwirane na muchewe, na ao airi mandakala mwiri mumwenga.’ 6 Bai, madzauya si airi kaheri, ni mwiri mumwenga. Kwa vizho adzichokigwizanya Mulungu, mudamu asikitose bule.” 7 19:7 5:31; Kumbu 24:1Marihosikira vizho o Mafarisayo makiamba, “Ni kwanoni Musa walagiza kukala, kala unamala kumuricha mucheo niumup'e cheti cha kurichana gonya umuriche?” 8 Jesu akiadzigidzya akiamba, “Musa wamuruhusu muriche ache enu kwa kukala mu at'u a singo nyomu, ela ho kwandza were si vizho bule. 9 19:9 5:32; Luk 16:18Na vivi ninamwambira kukala mut'u yoyosi amurichaye muchewe, isihokala kwa kosa ra uzindzi, na kuhala muche mungine, anazinga.”
10 19:10 1 Akor 7:1Bai o anafundzie marihosikira viryahu makimwamba Jesu, “Kala ni vizho be hatha si baha kuthuwa kukala mudhaka kamare bai.” 11 Ela Jesu akiadzigidzya akiamba, “Munaona kila mut'u anadima kukala mudhaka nwi? Hatha, ni aryahu mariojaliwa ni Mulungu makale vizho ndo mazhadimao. 12 Kwani kuna at'u mario k'amadima kuhala ache kwa kukala mazhalwa kare k'aviamba kit'u. Angine o k'amadima kuhala kwa kukala mathulwa. Ela angine o, k'amahala kuhendza kwao kare, ili madzilazhe kamare-kamare kahi za uhumiki wa uthawali wa mulunguni. Bai azhadimaye naavihende.”
Jesu anahasa ahoho athithe
Mariko 10:13-16; Luka 18:15-17
13 Wakathi mumwenga, at'u mareha ahoho athithe kwa Jesu ili adze aaikire mikono aavoyere, ela anafundzie makiadumulira. 14 19:14 18:3Ela Jesu akiamba, “Hatha, musiazizeni bule o ahoho, aricheni madze kwangu, kwa kukala wo uthawali wa mulunguni be ni wa at'u dza vizho ao.” 15 Nao marihokudza akiaikira mikono gonya akihauka.
Jesu ananena na mwanamulume thajiri
Mariko 10:17-31; Luka 18:18-30
16 Siku mwenga, mwanamulume mumwenga wakwenda kwa Jesu achendamuza akiamba, “Mwalimu, ni ut'u wani udzo nidimao kuuhenda hatha nami nangire uzima wa kare na kare?” 17 Bai Jesu akimudzigidzya akimwamba, “Kwanoni unanuza mimi dzulu za udzo? Kuna mudzo mumwenga thu, ela ukimala kwangira uzimani, gwira malagizo gosi nawe undawangira.” 18 19:18-19 Kumbo 20:12-16; Alaw 19:18; Kumbu 5:16-20Iye mwanamulume akimuza Jesu akiamba, “Malagizo higo?” Jesu akimudzigidzya akimwamba, “Usalage, usizinge, usiiye, usimboze ushahidhi wa ulongo, 19 19:19 22:39aishimu babayo na mameyo, na muhendze mwandziyo here udzihendzazho mwenye.” 20 Ye muvulana akiamba, “Gago be nagagwira hangu kapindi. Vino nahungukirwa ni noni?” 21 19:21 6:20; 8:21-22; Luk 12:33Jesu akimwamba, “Kala unamala ukamilike, kaguze vit'uzho zhosi na zo p'esa uap'e akiya. Nawe undakala na akiba ko mulunguni. Na ukigonya kuhenda vizho, ndzo unithuwe.” 22 19:22 Zabu 62:10Ye muvulana arihosikira vizho akihauka k'ana raha, mana were ana mali nyinji zhomu.
23 Vikara ye mwanamulume arihouka, Jesu akinena na o anafundzie akiamba, “Namwambira ujeri, vindakala vikomu sana kwa thajiri kwangira kahi za uthawali wa mulunguni. 24 Ninanena kaheri, ni rahisi ngamira kukira kahi za t'undu ya shindano kuriko thajiri kwangira kahi za uthawali wa Mulungu.” 25 Marihosikira vizho, o anafundzie makingalala zhomu makiamba, “Hatha ni h'ani adimaye kuokoka be zho?” 26 19:26 Zaka 8:6; Luk 1:37Marihouza vizho, Jesu akialola gonya akiamba, “Kwa nguvu za mudamu, vizho k'azhadimikika, ela kwa Mulungu, kila kit'u kinadimikika.” 27 P'et'ero akimwamba, “Lola, fwaricha zhosi hukikuthuwa uwe, vino hundapatani?” 28 19:28 25:31; Luk 22:30; 1 Akor 6:2; Ugun 3:21Jesu akimudzigidzya akiamba, “Namwambira ujeri, haho Mwana wa Mudamu andihokudza kelesi dzulu za kihi cha endzi kahi za wo urumwengu musha, ninwi mundakelesi dzulu ya vihi kumi na viri zha endzi na muhukumu zo kabila kumi na mbiri za Iziraeli. 29 19:29 10:37Na kila ariyericha nyumbaze, na azhazie, na nduguze, na adamue, na mundawe, kwa ut'u wa dzina rangu, zho arizhoviricha andarifwa mara gana, kidza andapata uzima wa kare na kare. 30 19:30 20:16; Mar 10:31; Luk 13:30Ela anji mario vivi ni a kwandza, mandakala a mwisho, na a mwisho, mandakala a kwandza.”

- Math'ayo
- <
- 19
- >

19:1 19:1 7:28; Luk 9:51

19:4 19:4 Mwan 1:27

19:5 19:5 Mwan 2:24; 5:2; Aefe 5:31

19:7 19:7 5:31; Kumbu 24:1

19:9 19:9 5:32; Luk 16:18

19:10 19:10 1 Akor 7:1

19:14 19:14 18:3

19:18 19:18-19 Kumbo 20:12-16; Alaw 19:18; Kumbu 5:16-20

19:19 19:19 22:39

19:21 19:21 6:20; 8:21-22; Luk 12:33

19:22 19:22 Zabu 62:10

19:26 19:26 Zaka 8:6; Luk 1:37

19:28 19:28 25:31; Luk 22:30; 1 Akor 6:2; Ugun 3:21

19:29 19:29 10:37

19:30 19:30 20:16; Mar 10:31; Luk 13:30

© 2018 WBT