- Johana
- <
- 13
- >

13
Jesu anagesa nyayo za anafundzie
1 13:1 2:4Bai kabila sikuk'uu ya P'asaka kuandza, Jesu wakala anamanya kukala wakathiwe wa kuuka urumwenguni na kuuya kwa Babaye udzafika. Naye waahendza aryahu mariokala a kwakwe kahi za urumwengu uu, waahendza vivi hatha mwisho.
2 13:2 12:4; Luk 22:3Jesu na anafundzie were manarya chakurya cha dziloni. K'uzhona zho Shethani were adzawadzala moyo wa Juda mwana wa Simoni Isikariote kwamba amusaliti Jesu. 3 13:3 3:35; 8:14Jesu wamanya kukala Baba were adzamup'a nguvu zosi. Wamanya kukala wala kwa Mulungu na anauya kwa Mulungu. 4 13:4-5 Luk 12:37Bai Jesu akiuka ho mezani hakwe akivula nguwoye ya dzulu na akidzifunga kithambaa chununi. 5 Gonya achangiza madzi besenini na akiandza kugesa nyayo za o anafundzie na akizifurusha na cho kithambaa arichokala adzadzifunga chununi.
6 Arihomufikira Simoni P'et'ero amugese nyayoze, P'et'ero akikahala, akiamba, “Vidze unanagesa nyayo uwe Bwana?” 7 Jesu akiamba, “Vivi k'umanya ninahendadze, ela undamanya badaye” 8 P'et'ero akiamba, “Hatha, k'undanagesa nyayo zangu bule.” Jesu akidzigidzya akimwamba, “Kala sindakwagesa be k'u mwanafundzi wangu.” 9 Simoni P'et'ero akiamba, “Bwana, kala ni vizho be usagese nyayo zangu thu-thu-thu, ela nagesa hatha mikono na kitswa changu!” 10 13:10 15:3Jesu akiamba, “Ye adziyeoga ni musafi kamare na k'ana haja ya kuoga kaheri isihokala nyayoze. Ela si nyosi murio mu asafi.” 11 13:11 6:64, 70-71Jesu wamanya andiyemusaliti ndo akiamba, “Si nyosi murio asafi.”
12 13:12-14 Math' 20:24-28; 23:8-12; Luk 22:27; 1 T'imo 5:10Jesu arihogonya kuagesa nyayo zao, wavwala valore ra ndze na akiuya hat'uhe kahi za meza na akiuza, “Vidze munaelewa zho nidzizhomuhendera? 13 Munaniha Mwalimu na Bwana na munanena jeri kwani ndo nirizho. 14 Bai kala mimi Bwana na Mwalimu wenu nidzamwagesa nyayo zenu, ninwi nanwi munav̱irya mugesane nyayo zenu. 15 13:15 1 Joh 2:6; Afil 2:5; 1 P'et 2:21Mana nidzamwanyesa mufano ili muhende here nidzizhomuhendera. 16 13:16 15:20; Math' 10:24Ninamwambira ujeri wenye kukala, mutumwa k'adima kukala mubomu kumukira Bwanawe, hedu muhumwa kukala mubomu kuriko ye ariyemuhuma. 17 13:17 Jako 1:25Vikara murizho mudzamanya maut'u gaga, bai mundahaswa mundihogahenda. 18 13:18 Zabu 41:9; Joh 17:12Sinena kwa ninwi nyosi. Ninamanya aryahu nidzioatsagula. Ela Maoro lazima gathimire, gaambago, ‘Ye mut'u arerya chakurya nami wanigalukira.’ 19 13:19 8:24; 14:29; 16:4Ninamwambira kare kabila k'avidzahendeka, kwamba vikihendeka mukuluhire kukala, mimi ndimi iye. 20 13:20 Math' 10:40Ninamwambira ujeri, mut'u amuhokeraye iye mut'u niriyemuhuma, ananihokera mimi, na iye anihokeraye mimi, anamuhokera iye ariyenihuma.”
Njama ya Juda ya kumusaliti Jesu inatabiriwa
Math'ayo 26:20-25; Mariko 14:17-21; Luka 22:21-23
21 Bada ya kunena vivi Jesu akibudzyika zhomu na akinena lwazu-lwazu, akiamba, “Ninamwambira ujeri, mumwenga wenu andanisaliti.” 22 Anafundzi makilolana na kwangalala dzulu za ni h'ani ariyekala anaambwa. 23 13:23 19:26; 20:2; 21:7, 20Bai yuyahu mwanafundzi ariyehendzwa zaidhi ni Jesu were akelesi hehi naye. 24 Simoni P'et'ero akimufinyira dzitso kuamba, “Muze kala ananena dzulu za h'ani.” 25 Bai yuyahu mwanafundzi akisongera hehi na Jesu zaidhi na akiuza akiamba, “Ni h'ani Bwana?” 26 Jesu akidzigidzya akiamba, “Ye nindiyemup'a mukahe nindiokala nidzautsotsa mutsuzini ndeye.” Bai akihala kisiku cha mukahe, akikitsotsesha na akimup'a Juda mwana wa Simoni Isikariote. 27 13:27 13:2Juda arihohala wo mukahe, Shethani wamwangira. Jesu akiamba, “Kihende haraka cho umalacho kuhenda!” 28 Vikara k'ahana hatha mumwenga ho mezani ariyeelewa kwanoni Jesu wamwambira vivi Juda. 29 13:29 12:6Juda were nde mwiki wa wo mukoba wa p'esa, kwa vizho anafundzi angine makiona kukala Jesu were adzamwambira agule zho vimalikanazho kwa sherehe, hedu aap'e chochosi akiya. 30 Juda akihala wo mukahe na achenda ndze kare. Nako kwere ni usiku.
Amuri mbisha
31 13:31-32 17:1Bai bada ya Juda kuuka, Jesu akiamba, “Vikara Mwana wa Mudamu andap'ewa nguma. Na kukirira kwakwe, Mulungu andagerwa nguma. 32 Na kala Mulungu andagerwa nguma kukirira kwakwe, bai Mulungu andamup'a nguma Mwana wa Mudamu ndanimwe, na andahenda vizho haraka.
33 13:33 8:14“Anangu, mut'u mimi sindakala nanwi muda mure. Mundanimala, ela ninamwambira kare zho nirizhoambira Ayahudi kukala, ‘k'amudima kudza kuko nendako.’
34 13:34 15:12, 17; 1 Joh 2:7-8; 3:11, 23; 4:11; 2 Joh 5-6“Namup'a amuri mbisha: Hendzanani. Here nidzizhomuhendza, bai hendzanani. 35 13:35 1 Joh 3:14Mukihendzana, osi mandamanya kukala ninwi mu anafundzi angu jeri.”
Jesu ananena kimbere dzulu za P'et'ero andizhomukana
Math'ayo 26:31-35; Mariko 14:27-31; Luka 22:31-34
36 13:36 8:14; 21:19Simoni P'et'ero akiuza, “Unendahi Bwana?” Jesu akidzigidzya akiamba, “K'udima kudza kare vivi ko nendako, ela undakudza badaye” 37 P'et'ero akiamba, “Bwana kwanoni sidima kukuthuwa vino kare? Ni thayari kufwa kwa ut'u wa uwe!” 38 13:38 18:27Jesu akiamba, “Vidze u thayari jeri kufwa kwa ut'u wa mimi? Nakwambira ujeri kabila jogolo k'aridzaika, undanikana k'ana t'ahu!”

- Johana
- <
- 13
- >

13:1 13:1 2:4

13:2 13:2 12:4; Luk 22:3

13:3 13:3 3:35; 8:14

13:4 13:4-5 Luk 12:37

13:10 13:10 15:3

13:11 13:11 6:64, 70-71

13:12 13:12-14 Math' 20:24-28; 23:8-12; Luk 22:27; 1 T'imo 5:10

13:15 13:15 1 Joh 2:6; Afil 2:5; 1 P'et 2:21

13:16 13:16 15:20; Math' 10:24

13:17 13:17 Jako 1:25

13:18 13:18 Zabu 41:9; Joh 17:12

13:19 13:19 8:24; 14:29; 16:4

13:20 13:20 Math' 10:40

13:23 13:23 19:26; 20:2; 21:7, 20

13:27 13:27 13:2

13:29 13:29 12:6

13:31 13:31-32 17:1

13:33 13:33 8:14

13:34 13:34 15:12, 17; 1 Joh 2:7-8; 3:11, 23; 4:11; 2 Joh 5-6

13:35 13:35 1 Joh 3:14

13:36 13:36 8:14; 21:19

13:38 13:38 18:27

© 2018 WBT