- Agalatia
- <
- 4
- >

4
1 Yani ninaamba: Mwana arith'iye mali za babaye achere muhoho, be k'ana tofauti yoyosi na mutumwa, hatha vingahokala iyo mali yosi ni yakwe. 2 Kabila k'adzakala mut'u na shuhulize, lazima akale ts'ini za arezie na aimirizi a malize muhaka undihofika uryahu wakathi uriwoikwa ni babaye. 3 4:3 4:9-10Bai hatha siswi, wakathi furihokala fuchere ahoho, fwakala fu atumwa a maadha ga kidhunia. 4 4:4-5 3:13; Joh 1:14Ela uwo wakathi uriwokala wapangwa urihofika, Mulungu wamuhuma Mwanawe, akidzazhalwa here mudamu na akiishi ts'ini za Sheria ya Musa. 5 Naye wahenda vizho ili aakombole aryahu mariokala manaishi ts'ini za Sheria na siswi fudime kuhendywa ana a Mulungu. 6 4:6 Arum 8:15-16Bai kwa kukala mu anae, Mulungu wafuhumira ye Roho wa Mwanawe kahi za mioyo yehu. Naye Roho iye nikurira akaamba, “Aba!” yani Baba. 7 4:7 Arum 4:13; 8:17Kwa vizho ninwi k'amu atumwa kaheri, ela mudzauya mu anae. Na kwa kukala mu anae, kila kit'u aricho nacho ni chenu.
P'aulo anaambira Agalatia mauuyire ujeri
8 4:8 1 Akor 8:4-6Wakathi murihokala k'amudzamumanya Mulungu, mwakala mu atumwa a vit'u ambazho si Mulungu bule. 9 4:9-10 Aefe 1:21; Akol 2:8-23 4:9 1 Akor 8:3; Akol 2:15Ela vivi munamumanya Mulungu, hedu hatha nadima kuamba: Mulungu anamumanya. Bai mbona munauyira maadha ga kidhunia, ambago k'agana nguvu na mana yoyosi? Yani munamala kuhendywa atumwa ni maut'u gago kaheri? 10 4:10 Kumbu 4:19; Mahe 7:42; Arum 14:5Muchere munausa sherehe za siku maalumu, za miezi, za vilimo na za miaka ili mumufwahize Mulungu. 11 Ninahofia kukala ko kwenu be nahenda kazi ya bule. 12 4:12 1 Akor 9:19-21Ndugu zangu, namuvoya mukale dza zho nirizho mimi, kwani mimi nami nakala dza ninwi. Kalani at'u masio na lazima ya kuthuwa Sheria ya Kiyahudi.
Ninwi k'amuna murichonikosa bule. 13 4:13 Mahe 16:6; 2 Akor 12:7Here mumanyazho, unyonge wangu ndiwo uriwonihendya hatha nikidzamwambiriza uwo Uv̱oro Udzo iryahu mara ya kwandza. 14 At'u ninwi mwere munadima kunikahala hedu kunidharau kwa ut'u wa wo unyonge wangu, ela k'amuhendere vizho bule. Mwanihokera dza here mungazhohokera malaika wa Mulungu, hedu ye Masihi Jesu mwenye. 15 Vidze irya raha muriyokala nayo yakwendahi? Nina hakika kamare wakathi uwo kala were vinadimikika, mungashukula matso genu mukanip'a mimi. 16 Vidze vino nidzakala hadhui wenu, kwa kukala ninamwambira ujeri?
17 4:17 1:7Bai ao at'u mario manamubudzya na Sheria ya Kiyahudi, madzasita kumuthuwa ela lengo rao si ridzo. Lengo rao ni kuhutosa siswi na ninwi, ili musite kuthuwa go gao. 18 Si vii kusita kuthuwa kit'u, bora thu kikale ni kit'u kidzo. Na ni vidzo kukithuwa kit'u kicho siku zosi, si kukithuwa wakathi ni haho thu h'akeye. 19 4:19 1 Akor 4:15Anangu ahendzwi, mimi be nina utsungu kaheri kwa ut'u wenu. Nina utsungu dza uryahu wa mwanamuche amalaye kudzivugula. Nami nindakala nawo vizho wo utsungu muhaka maisha genu gakale here ga Masihi. 20 Ninathamani nikale ni hamwenga nanwi, be nigaluze minenere, kwani vizho muhendazho be vinanikonya sana!
Mufano wa ana airi a Burahemu
21 Hedu nambirani nwi muhendzao kukala ts'ini za Sheria. Kwani k'amusikira yo Sheria zho iambazho? 22 4:22 Mwan 16:15; 21:3Iyo inaamba kukala Burahemu were ana ana airi a kilume. Mumwenga wamuzhala na mwanamuche mutumwa, na mungine akimuzhala na muchewe mwenye.*4:22 Haha go maneno genye ga Kiyunani ganaamba, ‘akimuzhala na muche huru’ yani ariye were si mutumwa. 23 4:23 Mwan 17:18-19; Arum 4:17-20; 9:7-9Yuyahu mwana ariyemuzhala na mwanamuche mutumwa, wazhalwa kwa ngira ya kawaida. Ela yuyahu mwana ariyemuzhala na muchewe mwenye, wazhalwa kulingana na ahadi iriyokala yaikwa ni Mulungu.
24 4:24 Kumbo 19-20; Agal 3:23; 4:1; 5:1; Hagari: Mwan 16:1Maut'u gaga ni here mafumbo. Mana ao anaache airi ni mufano wa vilagane viri. Kilagane kimwenga ni kiryahu kirichoikwa kahi za Murima wa Sinai, ambacho ni here Hagari. Hagari anazhala ana mario ni atumwa. 25 Hagari ni mufano wa Murima wa Sinai kuko Warabuni. Naye adzahalana na mudzi wa Jerusalemu wa siku zizi. Mana mudzi uwo hamwenga na at'ue u ts'ini za utumwa wa Sheria ya Musa. 26 4:26 Aebu 12:22; Ugun 21:2Ela Jerusalemu ya kuko dzulu mulunguni, i huru, na ndiye mamiyehu Sera. 27 4:27 Isa 54:1Mana Maoro ganaamba,
“Tseka uwe m'ama uriye t'asa, uriyekuzhala!
Piga londzo na njerejere,
uwe uriye k'umanya utsungu wa mwana.
Kwa kukala iye m'ama ariye h'akeye,
andapata ana anji kushinda iye mwenye mulume.”
28 Vikara ninwi ndugu zangu, mu here Isaka, kwa kukala mwazhalwa kuthuwana na ahadi iriyoikwa ni Mulungu. 29 4:29 Mwan 21:9Ela wakathi uwo, yuyahu mwana ariyezhalwa kwa ngira ya kawaida, wamutesa yuyahu mwana ariyezhalwa kwa nguvu za Roho wa Mulungu. Na hatha siku zizi kidza ndo virizho. 30 4:30 Mwan 21:10Ela Maoro ganaamba kukala, “Iye mwanamuche mutumwa, muinge hamwenga na mwanawe, mana iye mwana wa mwanamuche mutumwa k'andahala ufwa mali za babaye hamwenga na iye mwana wa iye muche mwenye.” 31 Kwa vizho ndugu zangu, siswi k'afuana a iye mwanamuche mutumwa, ela fu ana a iye muche mwenye.

- Agalatia
- <
- 4
- >

4:3 4:3 4:9-10

4:4 4:4-5 3:13; Joh 1:14

4:6 4:6 Arum 8:15-16

4:7 4:7 Arum 4:13; 8:17

4:8 4:8 1 Akor 8:4-6

4:9 4:9-10 Aefe 1:21; Akol 2:8-23

4:9 4:9 1 Akor 8:3; Akol 2:15

4:10 4:10 Kumbu 4:19; Mahe 7:42; Arum 14:5

4:12 4:12 1 Akor 9:19-21

4:13 4:13 Mahe 16:6; 2 Akor 12:7

4:17 4:17 1:7

4:19 4:19 1 Akor 4:15

4:22 4:22 Mwan 16:15; 21:3

*4:22 4:22 Haha go maneno genye ga Kiyunani ganaamba, ‘akimuzhala na muche huru’ yani ariye were si mutumwa.

4:23 4:23 Mwan 17:18-19; Arum 4:17-20; 9:7-9

4:24 4:24 Kumbo 19-20; Agal 3:23; 4:1; 5:1; Hagari: Mwan 16:1

4:26 4:26 Aebu 12:22; Ugun 21:2

4:27 4:27 Isa 54:1

4:29 4:29 Mwan 21:9

4:30 4:30 Mwan 21:10

© 2018 WBT