- Math'ayo
- <
- 14
- >

14
Johana Mubat'izaji anatoswa kitswa
Mariko 6:14-29; Luka 9:7-9
1 Vikara makathi garyahu muthawali Herode, ariyekala akiifwa Anitipasi wasikira nguma ya go maut'u mabomu arigokala akigahenda Jesu. 2 14:2 16:14Akiambira ahumikie, “Iye ni Johana Mubat'izaji iye, wafufuka, ndo hatha ana wadimi wa kuhenda maut'u mabomu-mabomu.”
3 14:3-4 Alaw 18:16; 20:21; Luk 3:19-20Herode were wamugwira Johana akimufunga minyororo akimwangiza jela. Vivi wavihenda kwa ut'u wa Herodia, mwanamuche ariyekala Herode wamuhoka nduguye ariyekala akiifwa Filipu 4 Johana Mubat'izaji akimwambira Herode kukala, “Si hachi bule kumuhala mukaza nduguyo.” 5 14:5 21:26; Mar 11:32; Luk 20:6Lengo ra Herode were ni amwalage ye Johana, ela k'avihendere kwa ut'u wa kuagoha o Ayahudi, kwani ao were manamona Johana kukala ni nabii.
6 Siku mwenga, Herode were anausa sherehe ya kukumbukira siku ariyozhalwa, na musichana wa Herodia akidzaavinira ajeni. Bai Herode wafwahirwa zhomu 7 hatha akilaha kukala chochosi andichomala ye musichana andamup'a. 8 Bai kwa kufundishwa ni mameye, ye musichana akiamba, “Ningizira kitswa cha Johana Mubat'izaji kahi za riri bunguu.”
9 Arihosikira vizho, Herode washononeka zhomu, ela kwa were adzalaha mbere za ajeni kukala kila andichomalwa andalazha, akilagiza kukala agerwe. 10 Akilagiza mut'u achenda ko jela, achendamutosa kitswa Johana. 11 Bai akichangiza bunguuni akimurehera ye musichana, naye akikihala akimuhirikira mameye. 12 Anafundzi a Johana marihovisikira, makidzamuhala machendamuzika, gonya machendamwambira Jesu.
Jesu anarisa at'u zaidhi ya alifu ts'ano
Mariko 6:30-44; Luka 9:10-17; Johana 6:1-14
13 14:13-21 15:32-39Vikara Jesu arihousikira wo uv̱oro wa kwalagwa kwa Johana, akikwera dau kwenda kut'u kwa iye h'akeye, kure na at'u. Ela at'u marihovisikira makimbola midzini, makundi-makundi, makimuthuwa na magulu hatha makifika ko arikokala anenda. 14 14:14 9:36Bai arihothima mo dauni, akirona ro kundi bomu ra at'u ririrokala ridzamuthuwa, naye akiaonera mbazi na akiahoza akongo ao. 15 Vikara kurihokala kunaenderera kutswa, o anafundzie mamwendera makimwamba, “Bwana, hat'u haha be ni nyika zhomu, nako kunakaza kutswa, kwa vizho baha uafumule aa at'u mangire mo midzini makadzigulire zhakurya.” 16 Jesu akiadzigidzya akiamba, “Hatha, k'avimala bule, ap'eni chakurya ninwi.” 17 Vikara marihosikira vizho o anafundzi makimuza Jesu makiamba, “Fundaarisadze sino naswi funa mikahe mitsano na makumba mairi thu-thu-thu?” 18 Jesu akiadzigidzya akiamba, “Vireheni kuno hedu.” 19 Akiambira o at'u makeresi ho nyasini. Marihogonya kukelesi, akihala yo mikahe mitsano na go makumba mairi, akilola dzulu mulunguni, akimboza muv̱era kwa Mulungu, gonya akivimogola-mogola akiap'a anafundzie maagazhire o at'u. 20 14:20 2 Athaw 4:43-44Nao osi makirya hatha makivilola. Bai marihogonya kurya, o anafundzi makitsola-tsola zho visiku-visiku virizhokala vidzasala na makidzaza k'ahu kumi na mbiri. 21 Isabu ya o at'u mariorya were ni here alifu ts'ano, hasiho kuthala ache na ahoho.
Jesu ananenda dzulu za madzi
Mariko 6:45-52; Johana 6:15-21
22 Bai o at'u marihogonya kurya thu, Jesu waambira o anafundzie mangire dauni mathangulie kwenda nyangamo ya hiri kuno ye anaafumula o at'u. 23 14:23 5:1; Luk 5:16Bai, arihokala adzagonya kuafumula, wakwera dzulu kirimani kwendavoya hatha akitsererwa h'akeye kuko. 24 Wakathi uwo ro dau were ridzafika kure zhomu, kidza were rinaheha na maimbi, kwani lupeho lwere lunambola ko mendako.
25 14:25 Ayub 9:8Bai urihofika wakathi wa jogolo ra kwandza kuika akiambolera kuno ananenda dzulu za madzi. 26 14:26 Luk 24:37Ela o anafundzi marihomona ananenda dzulu za madzi, makihondoka zhomu, makipiga k'ululu kwa woga, kwa kukala were manaona ni p'ep'o. 27 Jesu akinena nao haraka akiamba, “Sogoheni, ndimi musihondoke.” 28 P'et'ero akiamba, “Kala ndiwe jeri Bwana, nambira nami ninende dzulu za gaga madzi nikuthuwe kuko uriko.” 29 Jesu akimudzigidzya akimwamba, “Ndzo.” K'ona P'et'ero akithima kula mo dauni akinenda dzulu za go madzi kumuthuwa Jesu. 30 14:30-32 8:26Ela arihosikira lo luv̱utho zho lupigazho na nguvu achangirwa ni woga na akikwacha kuhoha. Akipiga k'ululu akiamba, “Bwana, nokola!” 31 14:31 6:30; 8:26; 16:8; 17:20; Luk 12:28Na haho henye Jesu akigoloza mukono akimugwira gonya akiamba, “Mut'u wa kuluhiro thithe we, kwanoni udzahenda k'ai-k'ai mo moyoni?” 32 Arihonena vizho, iye na P'et'ero machangira mo dauni na lo luv̱utho lukihurira. 33 14:33 16:16; 27:54; Mar 15:39Na o at'u osi mariokala mo dauni makimuzamira makiamba, “Ujeri wenye uwe u Mwana wa Mulungu.”
Jesu anahoza akongo ko Genezarethi
Mariko 6:53-56
34 Bai Jesu na anafundzie makivuka ro ziya na makifika ts'i ya Genezarethi. 35 Vikara at'u a kuko marihomanya kukala ni Jesu, makivitsamusa kare lalo rosi kukala Jesu adzire. K'uzhona makimurehera Jesu akongo osi, 36 14:36 9:20na makimuvoya mahende kugut'a ro pindo ra ro valore thu, na osi mariorigut'a mahola.

- Math'ayo
- <
- 14
- >

14:2 14:2 16:14

14:3 14:3-4 Alaw 18:16; 20:21; Luk 3:19-20

14:5 14:5 21:26; Mar 11:32; Luk 20:6

14:13 14:13-21 15:32-39

14:14 14:14 9:36

14:20 14:20 2 Athaw 4:43-44

14:23 14:23 5:1; Luk 5:16

14:25 14:25 Ayub 9:8

14:26 14:26 Luk 24:37

14:30 14:30-32 8:26

14:31 14:31 6:30; 8:26; 16:8; 17:20; Luk 12:28

14:33 14:33 16:16; 27:54; Mar 15:39

14:36 14:36 9:20

© 2018 WBT