- Mariko
- <
- 13
- >

13
Miv̱ano ya mwisho wa urumwengu
Math'ayo 24:1-28; Luka 21:5-24
1 Bai arihokala anambola kula kahi za ro Hekalu, hakimbola mumwenga wa o anafundzie akiamba, “Mwalimu, lola zho garizho madzo go mawe ga ro Hekalu! Lola wo mujengo nawo!” 2 13:2 Luk 19:44Jesu akidzigidzya akiamba, “Munagaona gano majengo mabomu gosi? Be namwambira ujeri wenye k'ahana iwe hatha mwenga rindirosala dzulu za mwandziwe, kila kit'u kinadzabandwa-bandwa.”
3 Bai Jesu arihombola haho wakwendakelesi kahi za Murima wa Mizeituni uriwo unalolana na ro Hekalu, hakidza P'et'ero, Jakobu, Johana na Anderea, makimuza kinjama makiamba, 4 “Maut'u gano gandahendeka rini? Vidze ni muv̱ano wani undiwonyesa kukala makathi gadzafika ga maut'u gaga kuhendeka?” 5 Jesu akiambira, “Dzimanyirireni hasidze mut'u akamukenga. 6 Kwani at'u anji mandakudza kwa dzina rangu, na mandadziamba kukala ao ndo ye Masihi na mandakenga at'u anji. 7 Na mundasikira uv̱oro wa viha vihefwazho hehi na vingine mundahenda kuvisikira uvumi, ela sogoheni, kwani ni hatha gakale gago, ela wo mwisho wa urumwengu undakala uchere mbere. 8 13:8 2 Nyaka 15:6; Isa 19:2Kabila rindauka kwendapigana na kabila ringine. Uthawali undapigana na uthawali mungine. Ts'i indathethema hat'u-hat'u na kundakala na ndzala. Ela gago gosi gandakala ni mwandzo wa utsungu thu.
9 13:9-13 Math' 10:17-22; Joh 16:1-4“Nanwi dzimanyirireni kwani at'u mandamugwira mamuhirike manenoni. Mandamupiga kahi za masinagogi na mundaima mbere za maluwali na athawali kwa ut'u wa dzina rangu, na mwamboze ushahidhi mbere zao. 10 Nawo Uv̱oro Udzo suthi kwandza wambirizwe at'u osi a kila samupuli kabila wo mwisho k'audzafika. 11 13:11 Luk 12:11-12Na mandihomugwira kwenda nanwi manenoni, musikale na wasiwasi dzulu za zho mundizhoadzigidzya, ela nenani gago mundigogerwa. Kwa kukala gago mundigoadzigidzya gandakala si genu, ela ni ga Roho Mweri.
12 13:12 Mik 7:6; Math' 10:35; Luk 12:52-53“Mut'u andamulazha nduguye mwenye hedu mwanawe mwenye alagwe. Ana nao mandaagalukira azhazi ao enye, maalazhe malagwe. 13 13:13 Joh 15:21; Ugun 13:10Nanwi mundamenwa ni at'u osi kwa ut'u wa dzina rangu. Ela andiyevumirira hatha mwisho andaokoka.
14 13:14 Dani 9:27“Mundaona kit'u cha kutsukiza na cha kwanonga kiimire hat'u ambaho k'akiv̱irya kuima. (H'ewe mushomi, shomat'o ung'alirwe.) Bai mundihoona vizho, at'u osi mandiokala Judea namachimbirire ko mirimani. 15 13:15-16 Luk 17:31Mut'u andiyekala a dzulu za nyumba ya kwakwe asiuye mo nyumbani kwendahala kit'u chochosi. 16 Mut'u andiyekala a mundani asiuye mudzini kwendahala valore. 17 Wakathi uwo vindakala vii-vii zaidhi kwa ano m'ama mandiokala mana mimba na mandiokala manaamwisa. 18 Bai voyani kwamba gaga gasihendeke makathi ga p'eho. 19 13:19 Dani 12:1; Ugun 7:14Kwani wakathi uwo kundakala na mateso mabomu garigo k'agadzaonewa hangu Mulungu aumbe urumwengu na k'agandaonewa kaheri haha urumwenguni. 20 Siku zizo za mateso Bwana wazihunguza kwa ut'u wa at'u arioatsagula, ela kala si vizho k'ahana hatha mut'u mumwenga angayeokoka. 21 13:21-23 Luk 17:23-24Bai makathi gago mut'u akimwamba, ‘Lola thiyuno ye Masihi!’ hedu, ‘Thiyuya kurya,’ sikuluhireni bule. 22 13:22 Math' 24:24Mana kundambola ano Masihi anji a ulongo, na manabii anji a ulongo. At'u ao osi mandahenda miv̱ano na maajabu ili vichadimikika maakenge hatha o at'u mariotsagulwa ni Mulungu. 23 Bai ninwi kalani matso, nidzamwambira maut'u gaga kimbere.”
Kudza kwa Mwana wa Mudamu
Math'ayo 24:29-44; Luka 21:25-33
24 13:24-25 Math' 24:29“Siku zizo bada ya mateso garyahu kukira, dzuwa rindangira kiza, na mwezi k'aundaala kaheri. 25 Nyenyezi zindagwa ts'i na nguvu za dzulu mulunguni zindathukuswa. 26 13:26 Dani 7:13; Math' 24:30Ndo mandihomona Mwana wa Mudamu akudzani kahi za maingu, hamwenga na nguvu nyinji na nguma. 27 Naye andaahuma malaikae maakundzumanye o at'u osi mariotsagulwa ni Mulungu kula kila p'embe ya dhunia.
28 “Bai dzifundisheni kula kwa mutini. Mutini t'aize zikikala nyolovu na kukwatya kumboza makodza munamanya kare wakathi wa mavuno udzafika hehi. 29 Kwa vizho ninwi nanwi mukiona maut'u gaga gosi, manyani kukala wakathi wa kudza Mwana wa Mudamu udzafika hehi. 30 13:30 Math' 16:28Nami namwambira kamare, kizhazi kiki k'akindakira kabila maut'u gaga gosi kuthimira. 31 Mulunguni na ts'i, vindahenda mwisho, ela maneno gangu k'agana mwisho bule!
32 13:32 Mahe 1:7“Na k'ahana mut'u amanyaye ni siku yani hedu saa yani gandihokalira maut'u gaga, hatha o malaika na ye Mwana wa Mudamu k'amaimanya bule, Baba h'akeye nde aimanyaye. 33 13:33-35 Math' 24:42Kwa vizho musilale, kalani thayari wakathi wosi, mana k'amumanya maut'u gaga gandakala rini. 34 13:34 Math' 25:14-15; Luk 19:12-13Vindakala ni here mut'u aukaye charo cha kure, ariyehala nyumbaye akiarichira ahumikie mamutsundzire. Kidza kila mumwenga akimup'a kaziye ya kuhenda, gonya akimulagiza ye murindzi akale matso muhaka andihouya. 35 Bai hatha ninwi kalani matso, mana k'amumanya andakudza rini ye bwana mwenye nyumba. Anadima akadza na dziloni, hedu usiku ukulu hedu akadza jogolo rinaika hedu hatha akadza na madzach'a. 36 Bai akihenda poo hasiho kukala na mbadha naye, asidzemudulukiza murere. 37 Gaga namwambira ninwi na hatha at'u osi. Kalani matso.”

- Mariko
- <
- 13
- >

13:2 13:2 Luk 19:44

13:8 13:8 2 Nyaka 15:6; Isa 19:2

13:9 13:9-13 Math' 10:17-22; Joh 16:1-4

13:11 13:11 Luk 12:11-12

13:12 13:12 Mik 7:6; Math' 10:35; Luk 12:52-53

13:13 13:13 Joh 15:21; Ugun 13:10

13:14 13:14 Dani 9:27

13:15 13:15-16 Luk 17:31

13:19 13:19 Dani 12:1; Ugun 7:14

13:21 13:21-23 Luk 17:23-24

13:22 13:22 Math' 24:24

13:24 13:24-25 Math' 24:29

13:26 13:26 Dani 7:13; Math' 24:30

13:30 13:30 Math' 16:28

13:32 13:32 Mahe 1:7

13:33 13:33-35 Math' 24:42

13:34 13:34 Math' 25:14-15; Luk 19:12-13

© 2018 WBT