- 1 Akorintho
- <
- 4
- >

4
Ahumwi marizhohumika
1 Siswi be fuhalireni here ahumiki a Masihi furiogerwa kazi ya kuimirira siri za Mulungu. 2 4:2 Luk 12:42Mut'u yoyosi aimiriraye ut'u ni hatha aonekane kukala ni mwaminifu kwa bwanawe. 3 Ela ninwi mukinihukumu, hedu hatha nikihukumiwa kahi za koti ra anadamu, vizho hatha sizhona kit'u mino. Hatha mimi mwenye kidza sidzihukumu bule. 4 4:4 Zabu 143:2Simanya ut'u wowosi uwi niriwouhenda, ela vizho k'avinihendya muhachi bule. Bwana nde adimaye kunihukumu. 5 4:5 3:8; Zabu 139:1-12; Arum 2:16Kwa vizho musihukumu na wakathi wa hukumu k'audzafika. Hukumu indakala haho andihokudza Bwana. Iye andagamboza halamu maut'u gosi garigofitswa kizani, na kunyesa lwazu nia za at'u zirizokala kahi za mioyo yao. Na haho ndo Mulungu andihomulika kila mut'u here viv̱iryazho.
6 Ndugu zangu, mifano ii nidziyoimboza dzulu za mimi na Apolo, ni kwa faidha yenu ninwi. Mifano ii dzailazha ili mudzifundishe kuhenda here Maoro gaambazho bila kungeza, p'ore mut'u akadzionyera mut'u mumwenga, ela mungine ye akamuv̱udhya. 7 4:7 Agal 6:3Vidze una kit'u chani we kiricho angine k'amana? Samba kila kit'u wakigerwa ni Mulungu! H'aya kala kila kit'u wahenda kukigerwa, kwanoni udzionye na vit'u urizhohenda kuvigerwa here kwamba ni zhako?
8 Munadziona kukala mu thele vit'u na kidza mu mathajiri k'amuna mumu. Munadziona kukala mudzakala athawali hatha bila siswi. Bai kala mu athawali jeri fukathawala hosi! 9 4:9 Arum 8:36; Aebu 10:33Zho nionazho ni here Mulungu wafwika siswi ahumwi fukale at'u a mwisho kamare. Hatha fu here at'u mariohukumiwa kwalagwa mbere za at'u. Urumwengu muzima unafulolera, malaika nao dzazho, hamwenga na at'u. 10 4:10-13 2 Akor 11:23-29 4:10 3:18Siswi hu azuzu kwa ut'u wa Masihi, ela ninwi mu alachu kahi za Masihi. Sino fu anyonge, ela ninwi muna nguvu. Munaishimiwa ela sino hatha k'afuonewa kit'u. 11 Funasirima na ndzala na k'ihu hatha haha ninenaho. Funanenda huhu na kupigwa, na hatha ho ha kukala henye naho k'ahuna. 12 4:12 Luk 6:28; Mahe 7:60; Arum 12:14; Funabigilika na mikono yehu: Mahe 18:3Funabigilika na kuhenda kazi na mikono yehu enye. Fukisholerwa, funaavoyera madzo ao mafusholerao. Fukiteswa, funavumirira. 13 4:13 Maomb 3:45Fukisingizirwa, funadzigidzya kwa up'ore. Urumwengu muzima k'aufwona kit'u, funahalirwa here uchafu hatha haha ninenaho.
14 Mimi simwandhikira vivi ili nimugwize haya, ela namwandhikira ili nimukanye here anangu nimuhendzao zhomu. 15 4:15 Agal 4:19Kwani hatha mukakala na arezi angahi kahi za Masihi kidza mimi h'akiyangu ndimi babiyenu. Mana wakathi nirihomwambiriza wo Uv̱oro Udzo ndo nirihokala babiyenu kahi za Masihi Jesu. 16 4:16 11:1; Afil 3:17; 1 Ath'es 1:6Bai ninamuvoya zhomu mukale here mimi. 17 4:17 T'imoth'i: 16:10; Mahe 16:1; 2 Akor 1:1Na ndosa vivi namuhuma T'imoth'i kwenu. T'imoth'i ni mwanangu kahi za Bwana. Ninamuhendza zhomu. Iye ni mwaminifu naye andamukumbukiza zho niishizho kahi za Masihi. Na vizho niishizho ndizho nifundishazho kahi za makanisa gosi kila hat'u.
18 At'u angine makwatya kudzionya kwa kukala manaona sindakudza kaheri. 19 4:19 Bwana akihendza: Mahe 18:21; Jako 4:15Bwana akihendza nindakudza, sindatoa bule. Na haho nikidza nindakudza nidzionere mwenye dzulu za o at'u madzionyao. Go maneno gao manenago sindagalola bule, nindalola zo nguvu za Mulungu marizo nazo. 20 4:20 2:4; 15:24Kwani uthawali wa Mulungu si maneno mahuhu bule, ni nguvu. 21 4:21 2 Akor 1:23; 13:10H'aya, nikikala ninadza nidze nimwangize akili, hedu nidze na moyo wa mahendzo na up'ore? Tsagulani enye.

- 1 Akorintho
- <
- 4
- >

4:2 4:2 Luk 12:42

4:4 4:4 Zabu 143:2

4:5 4:5 3:8; Zabu 139:1-12; Arum 2:16

4:7 4:7 Agal 6:3

4:9 4:9 Arum 8:36; Aebu 10:33

4:10 4:10-13 2 Akor 11:23-29

4:10 4:10 3:18

4:12 4:12 Luk 6:28; Mahe 7:60; Arum 12:14; Funabigilika na mikono yehu: Mahe 18:3

4:13 4:13 Maomb 3:45

4:15 4:15 Agal 4:19

4:16 4:16 11:1; Afil 3:17; 1 Ath'es 1:6

4:17 4:17 T'imoth'i: 16:10; Mahe 16:1; 2 Akor 1:1

4:19 4:19 Bwana akihendza: Mahe 18:21; Jako 4:15

4:20 4:20 2:4; 15:24

4:21 4:21 2 Akor 1:23; 13:10

© 2018 WBT