- 2 Akorintho
- <
- 11
- >

11
P'aulo ananena dzulu za ahumwi a ulongo
1 Nikahendza kukala munivumirire vichache ninene wo uzuzu wangu. Hatha kwandza munanivumirira kare. 2 11:2 Aefe 5:25-27Kwani mimi be nina wivu nanwi, ela wivu uu ni wa kimulungu. Ninwi namuhendya mulolwe, na nimulazhe here musichana kwa mulume mumwenga, Masihi. 3 11:3 Mwan 3:1-5, 13Maazo genu ninwi kwa Masihi nigakale maeri na ga ujeri. Ela ninaona kukala mundangamizwa ngira hatha wo uaminifu wenu kwa Masihi muuriche, dza zho nyoka arizhomungamiza ngira Hawa kwa ulachuwe. 4 11:4 Agal 1:8-9Mana ninaona kukala kila mut'u andiyekudza kwenu nwi munamukuluhira thu. Akadzahubiri Masihi tofauti na ye furiyemuhubiri, hedu akadzahubiri dzulu za Roho tofauti na ye muriyemuhokera, hedu akadzahubiri uv̱oro tofauti na uwo muriwoukuluhira, nwi munamuhokera thu! 5 11:5 12:11; 1 Akor 15:10; Agal 2:6, 9Siona kukala ao madziihao ahumwi abomu be ni abomu kahi za chochosi kunikira mimi. 6 11:6 1 Akor 2:6-16; Aefe 3:4Hangine nadima kukala simanya kunena, ela kumanya ninamanya. Na ut'u uu nidzamwanyesa kahi za kila ngira na kwa kila kit'u.
7 11:7 12:13; 1 Akor 9:12, 18Mimi nadzitharamusha ili ninwi mukadime kwanulwa, mana nahubiri Uv̱oro Udzo wa Mulungu kwenu ninwi bule bila kurifwa chochosi. Vidze kwa kuhenda zho nere nahenda dambi? 8 11:8-9 Afil 4:15-18Mimi nakubali kuhokera wavizi kula kwa makanisa mangine, na kwa ngira iyo, naahoka vit'u zhao ili nimuhumikire ninwi. 9 Wakathi nirihokala sina kit'u kuko kwenu, simalire wavizi wowosi kula kwenu, ndugu a Mak'edonia ndo marionirehera kila nirichokimala. Nahenda vivi ili nisimubagaze muzigo wowosi. Na kidza sindamubagaza muzigo wowosi kwa ngira yoyosi. 10 11:10 1 Akor 9:15-18Na here ujeri wa Masihi urizho ndani mwangu, nindaenderera kudzionya namuna iyo, na k'akuna mut'u andeninyamaza kahi za jimbo ra Akaia. 11 11:11 1 Akor 16:24Sinena vivi kwa kukala simwendzi! Mulungu mwenye anamanya kukala ninwi ninamuhendza. 12 11:12 11:5; 12:11Na vivi nihendazho be nindaenderera kuvihenda ili ao mamalao nafasi ya kudzionya kukala manahenda kazi dza ii yehu masiipate kamare. 13 11:13 Afil 3:2; Ugun 2:2At'u dza ao manakenga at'u kukala manahenda kazi ya Masihi ela ni alongo. Manadzihendya kukala ni ahumwi a Masihi, ela si ahumwi bule. 14 Na iyo si ajabu, mana hatha Shethani naye nikudzihendya malaika wa mulangaza. 15 11:15 4:10; Arum 2:6Kwa vizho si ajabu ahumiki a kwakwe nao makidzihendya ahumiki a hachi. Ela mwisho mandarifwa karakara na mahendo gao.
P'aulo ananena dzulu za mashaka garigomupata
16 11:16 12:6Ninanena kaheri. Mut'u asinihalire kukala ni muzuzu bule. Na hatha kala vizho ndo muonazho, kidza nihalirani vizho ili nami nipate nafasi ya kudzionya ngaa. 17 Kudzionya kuku nikunenako haha, ninakunena here mut'u muzuzu, si kukala vizho ndo Bwana ahendzazho. 18 Ela kwa kukala at'u anji nikudzionya kwa vit'u zha kibinadamu, hatha mimi nami nadzionya. 19 Vidze nwi alachu, mbona munafwahirwa ni kuavumirira at'u azuzu? 20 At'u manamuhendya here kwamba mu atumwa, manamuhoka vit'u zhenu zhosi, manamukenga, manadzikulula mbere zenu, manamuv̱udhya, kidza nwi munaavumirira thu. 21 Nina haya kunena kukala, siswi were k'ahuna nguvu ya kumuhendera ninwi maut'u dza gago.
Ela kala hana mut'u adimaye kudzionya kwa ut'u wowosi, (ninanena here muzuzu) hatha mimi nami nadima kudzionya kwa ut'u uwo. 22 11:22 Afil 3:5; Arum 11:1Kala ao ni Aeburania, hatha mimi nami ni Mueburania. Kala ao ni Aiziraeli, hatha mimi nami ni Muiziraeli. Kala manambola lukolo lwa Burahemu, hatha mimi nami ninambola lukolo lulo. 23 11:23-29 4:8-12; 12:26; 1 Akor 4:11-13; 12:26 11:23 Kazi nyinji: 1 Akor 15:10; Jela: Mahe 16:23Kala ao ni ahumiki a Masihi be mimi ni zaidhi. Ninanena here mut'u wa vilalu. Kala ni kazi nahenda nyinji zaidhi. Kala ni kufungwa, nafungwa k'ana nyinji zaidhi. Kala nikupigwa, napigwa k'ana nyinji zaidhi. Kala ni kumala kwalagwa, namala kwalagwa k'ana nyinji. 24 11:24 Kumbu 25:3Dzafisha k'ana ts'ano kupigwa viryahu vibok'o zha Ayahudi mirongo mine kuira kimwenga. 25 11:25 Mahe 14:19; 16:22Napigwa midhath'a k'ana t'ahu, nikipigwa mawe lumwenga, nikibandikirwa ni meli k'ana t'ahu. Namanya kukala baharini kwa usiku mumwenga na mutsana mumwenga. 26 11:26 Mahe 9:23; 14:5Na kahi za zharo vinji nidzizhokwenda, nidzakala nichangira hatharini k'ana nyinji. Hathari za miho, za ahoki, za Ayahudi andzangu na at'u mario si Ayahudi. Hathari za midzi mibomu na za nyika, hathari za baharini, na hathari za at'u madzihendyao kukala ni ndugu kahi za Masihi. 27 11:27 6:5Nidzahenda kazi kwa thabu, namanya kuchesa matso, kukala na ndzala na k'ihu, namanya kufunga, namanya kupigwa ni p'eho na kukala na wira. 28 Na dzulu ya maut'u mangine gosi, muzigo wa kutsundza makanisa gosi, nawo siku zosi were unanilola mimi. 29 11:29 1 Akor 9:22; Agal 6:2Ni h'ani adimaye kukala munyonge bila mimi kusikira unyonge uwo? Ni h'ani adimaye kwangizwa dambini bila mimi kusha moyo?
30 11:30 12:5; 1 Akor 1:31Nikikala nindadzionya, be nindadzionya dzulu za go maut'u ganyesago unyonge wangu. 31 11:31 1:23Iye Mulungu na Baba wa Bwana Jesu, iye av̱iryaye kulikwa hatha kare na kare, anamanya kukala mimi ninanena ujeri. 32 11:32-33 Mahe 9:23-25Nirihokala mudzi wa Damesiki, luwali ariyekala ts'ini za muthawali Areta, waniimirira kahi za miv̱irya ya wo mudzi ili anigwire. 33 Ela nathiya, k'anigwirire bule. Nangizwa k'ahuni, nikimbozwa na dhirisha ririrokala kahi za wo ukuta wa mudzi, nikitharamushwa ko ndze.

- 2 Akorintho
- <
- 11
- >

11:2 11:2 Aefe 5:25-27

11:3 11:3 Mwan 3:1-5, 13

11:4 11:4 Agal 1:8-9

11:5 11:5 12:11; 1 Akor 15:10; Agal 2:6, 9

11:6 11:6 1 Akor 2:6-16; Aefe 3:4

11:7 11:7 12:13; 1 Akor 9:12, 18

11:8 11:8-9 Afil 4:15-18

11:10 11:10 1 Akor 9:15-18

11:11 11:11 1 Akor 16:24

11:12 11:12 11:5; 12:11

11:13 11:13 Afil 3:2; Ugun 2:2

11:15 11:15 4:10; Arum 2:6

11:16 11:16 12:6

11:22 11:22 Afil 3:5; Arum 11:1

11:23 11:23-29 4:8-12; 12:26; 1 Akor 4:11-13; 12:26

11:23 11:23 Kazi nyinji: 1 Akor 15:10; Jela: Mahe 16:23

11:24 11:24 Kumbu 25:3

11:25 11:25 Mahe 14:19; 16:22

11:26 11:26 Mahe 9:23; 14:5

11:27 11:27 6:5

11:29 11:29 1 Akor 9:22; Agal 6:2

11:30 11:30 12:5; 1 Akor 1:31

11:31 11:31 1:23

11:32 11:32-33 Mahe 9:23-25

© 2018 WBT