- 1 Akorintho
- <
- 12
- >

12
P'aulo ananena dzulu za vigerwa zha Roho Mweri
1 Vikara dzulu za vigerwa zha Roho Mweri, ninahendza mumanye ndugu zangu. 2 12:2 8:4-6; Isa 44:9-20; Agal 4:8Ninwi enye munamanya kukala, wakathi murihokala k'amudzamumanya Mulungu mwathawalwa ni vizuka, vit'u visizhonena. Vit'u vivi siku zosi zhamwangamiza ngira. 3 12:3 1 Joh 4:2-3; Arum 10:9Vikara ninamala mumanye kukala mut'u alongozwaye ni Roho wa Mulungu, k'adima kuamba, “Jesu naalaniwe” bule. Na k'akuna mut'u adimaye kuamba “Jesu ni Bwana” bila kulongozwa ni Roho Mweri.
4 12:4-11 12:27–14:40; Arum 12:6-8; Aefe 4:4Bai, kuna vigerwa namuna nyinji, ela vigerwa vivi zhosi vilazhwa ni iye Roho mumwenga. 5 12:5 12:28-30Kidza kuna namuna nyinji za uhumiki, ela ye Bwana ahumikirwaye ni mumwenga. 6 Na kuna namuna nyinji za kuhenda kazi ela zo nguvu za kuhendera kazi zizo zosi, hosi fugerwa ni iye Mulungu mumwenga. 7 12:7 14:26Kila mumwenga anaonekana kukala ana nguvu fulani za Roho Mweri, na nguvu zizi zosi zalazhwa kwa faidha ya at'u osi. 8 Iye Roho mumwenga anadima kumup'a mut'u mumwenga neno ra ulachu, na mungine neno ra kumanya. 9 Iye Roho mumwenga anadima kumup'a mut'u kigerwa cha kuluhiro, na mungine akamup'a vigerwa zha kuhoza. 10 12:10 14:5; Mahe 2:4Yuno akamup'a nguvu za kuhenda miujiza, yuya akamup'a kigerwa cha kumboza unabii. Yuno akamup'a wadimi wa kutofautisha zha Roho na virizho si zha Roho, yuya akamup'a wadimi wa kunena na luga, na mungine akamup'a wadimi wa kutafusiri zo luga. 11 12:11 7:7; Arum 12:3; Aefe 4:7; 1 P'et 4:10Na nguvu zizi zosi zilazhwa ni ye Roho mumwenga. Iye nde agazhiraye at'u vigerwa here ahendzazho mwenye.
Mwiri wa Masihi urizho
12 12:12-26 12:27Kwani mwiri wa mudamu ni mumwenga ela una vilungo vinji. Na ingahokala vilungo vizho ni vinji, zhosi ni vilungo zha wo mwiri mumwenga. Na vizho ndo mwiri wa Masihi urizho. 13 12:13 Agal 3:27-28Mana siswi hosi fwabat'izwa kwa Roho mumwenga kahi za mwiri mumwenga. Siswi hosi fwahokera Roho mumwenga, fukakala Ayahudi, hedu at'u mario si Ayahudi, fukakala atumwa hedu fukakala fu huru.
14 Kwani mwiri wa mudamu k'auna kilungo kimwenga bule, una vilungo vinji. 15 Kigulu kikiamba kukala, “Mimi si mukono, kwa vizho si kilungo cha mwiri bule.” Vizho k'avidima kukihendya kikale ndze ya wo mwiri. 16 Hedu sikiro rikiamba kukala, “Kwa kukala mimi si dzitso, si kilungo cha mwiri bule.” Vizho k'avidima kurihendya rikale ndze ya wo mwiri. 17 Kala wo mwiri wosini ni dzitso huhu, at'u mangadimadze kusikira? Na kala mwiri wosini be ni sikiro huhu, at'u mangadimadze kunusa? 18 Ela here virizho, Mulungu wapanga kila kilungo mumo mwirini here arizhohendza mwenye. 19 Na kala zho vilungo zhosi ni kilungo kimwenga, wo mwiri ngere u hiko? 20 Bai, here virizho, vilungo ni vinji, ela mwiri ni mumwenga.
21 Dzitso k'aridima kuwambira mukono, “Sina kazi nawe!” Kitswa nacho k'akidima kugambira magulu, “Sina kazi nanwi!” 22 Hatha bule! Kwandza mosi, zho vilungo huzhonazho here kwamba ni vinyonge na k'avina mana sana, be ndo zhenye mana kukira zhosi, na k'afudima kuishi bila vizho. 23 Viryahu vilungo huzhonazho kukala k'avina ishima na vi vii-vii, ndo huvip'azho ishima bomu, na kuvifinikira zaidhi. 24 Na zho vilungo huzhonazho kukala vinafwahiza, k'avimala mapambo dza gago bule. Ela Mulungu mwenye waugwizanya vizho wo mwiri, kukala viryahu vilungo virizho vinaonewa ni zha ts'ini, vigerwe ishima bomu zaidhi. 25 Na vivi wavihenda ili wo mwiri usigazhikane bule, ela vilungo zhosi vitsundzane t'ot'ot'o. 26 12:26 Arum 12:15; 2 Akor 11:29Kilungo kimwenga kikikala kinalumwa, vilungo zhosi nikulumwa hamwenga nacho. Na kilungo kimwenga kikilikwa, vilungo zhosi nikufwahirwa hamwenga nacho.
27 12:27 6:15; 10:17; 12:12; Arum 12:4-5; Aefe 4:4, 16; 5:30Bai, ninwi nyosi hamwenga mu mwiri wa Masihi, na kila mumwenga wenu ni kilungo kahi za mwiri uwo. 28 12:28 12:8-10; 14:1-4; Mahe 13:1; 15:32; Aefe 4:11-12Na Mulungu watsagula at'u na akiap'a kazi ya kuhenda kahi za kanisa. A kwandza ni ahumwi, a hiri ni manabii na a hahu ni alimu. At'u aa madzathuwirizwa ni enye vigerwa zha kuhenda miujiza, kuhoza makongo, kuaviza at'u, ulongozi, na kunena na luga. 29 Vidze at'u osi manadima kukala ahumwi, hedu manabii? Vidze at'u osi manadima kukala alimu, hedu ahendi a miujiza? 30 Vidze ni at'u osi mario na vigerwa zha kuhoza? Hedu kunena na luga? Vidze ni at'u osi madimao kufasiri luga? 31 12:31 14:1Ela thamanini kupata vigerwa zha mana zaidhi. Vikara hurizani nimwanyese ngira mbidzo zaidhi.

- 1 Akorintho
- <
- 12
- >

12:2 12:2 8:4-6; Isa 44:9-20; Agal 4:8

12:3 12:3 1 Joh 4:2-3; Arum 10:9

12:4 12:4-11 12:27–14:40; Arum 12:6-8; Aefe 4:4

12:5 12:5 12:28-30

12:7 12:7 14:26

12:10 12:10 14:5; Mahe 2:4

12:11 12:11 7:7; Arum 12:3; Aefe 4:7; 1 P'et 4:10

12:12 12:12-26 12:27

12:13 12:13 Agal 3:27-28

12:26 12:26 Arum 12:15; 2 Akor 11:29

12:27 12:27 6:15; 10:17; 12:12; Arum 12:4-5; Aefe 4:4, 16; 5:30

12:28 12:28 12:8-10; 14:1-4; Mahe 13:1; 15:32; Aefe 4:11-12

12:31 12:31 14:1

© 2018 WBT