- Math'ayo
- <
- 22
- >

22
Fumbo ra at'u mariosungwa harusi
Luka 14:15-24
1 Bai Jesu akienderera kufundisha at'u kwa kuhumira mafumbo. Akimboza fumbo ringine kaheri akiamba, 2 22:2 9:15“Uthawali wa mulunguni, udzahalana na muthawali mumwenga ariyekala anamuusira harusi muthanawe. 3 Bai arihokala a thayari, waahuma ahumikie makaaihe aryahu at'u ariokala waasunga, ela k'amendere. 4 Vikara arihoona viryahu, akihuma ahumikie angine akiamba, ‘Kaambireni kukala nidzatsindza ndzao zangu kare, hamwenga na vidzao zhangu zha kunona, na nidzathayarisha kila kit'u hatha masere ao madze marye harusi.’ 5 Marihokwendaambirwa mavihalira madhe-madhe. Kila mut'u akithuwa shuhulize. Mumwenga akigwira ngira achenda mundani, mungine achenda biasharani kwakwe. 6 22:6 21:35Angine o makiagwira o ahumiki makiahendera makuruhu na makialaga.
7 22:7 21:41“Muthawali arihosikira vizho akidzalwa ni k'oro, akihuma shikarie machendaalaga osi o alagi, na wo mudzi wao makiuocha.
8 “Bai bada ya vizho, ye muthawali akiahuma ahumikie kaheri akiamba, ‘Lolani harusi i thayari ela o nirioasunga tha were k'amav̱irya kamare. 9 Kwa vizho endani ko ngira-ngira na kila mut'u mundiyemona musungeni adze. Rehani at'u anji zhadimikikazho.’ 10 O ahumiki machenda mo ngira-ngira, makireha kila namuna ya at'u, adzo na ai. Hatha vinatululia, yo nyumba ya harusi ikidzala thele at'u.
11 22:11 Ugun 19:8“Vikara wakathi arihokwendaalola o ajeni, akipesa mut'u mumwenga ariyekala k'avalire nguwo ya harusi bule. 12 Akimuza akimwamba, ‘Musena, udzangiradze muno bila kuvala nguwo ya harusi?’ Ye mut'u akisala wa kanwa ngh'aa. 13 22:13 8:12Bai ye muthawali akialagiza ahumikie akiamba, ‘Muhaleni mumufunge mikono na magulu mumutsuhe ko ndze kizani. Na kuko kundakala na kiriro na kwafuna meno.’
14 “Kwani ni anji masungwao, ela o matsagulwao ni achache.”
Jesu anauzwa dzulu za kuriha kodi kwa Kaisari
Mariko 12:13-17; Luka 20:20-26
15 Ndo o Mafarisayo machenda njama, ili makapange viryahu mandizhomuhega Jesu na maneno ga kwakwe hatha mapate ut'u wa kumushithakira. 16 Bai marihogonya kupanga, makiahuma anafundzi ao, na at'u a Herode. Bai, at'u ao makwenda hatha kwa Jesu machendamwamba, “Mwalimu, hunamanya kukala uwe u mujeri. Unafundisha at'u zho Mulungu ahendzazho maishi, kwa ngira ya ujeri kamare. K'ugoha mut'u yoyosi hatha kala ana cheo chani. Mana k'ulola at'u kwa uso. 17 Bai fwambire. Kuriha kodi kwa Kaisari ni karakara hedu si karakara?” 18 Jesu arihosikira vizho, akiimanya kare yo njama yao mbii mariyokala madzapanga, akiamba, “H'enwi adzihendyi! Kwanoni munanihega? 19 Nanyesani yo p'esa murihirayo kodi hedu.” Makimboza dinari makimup'a. 20 Bai Jesu akiauza akiamba, “Ino sura iriyo muno p'esani na ro dzina ni zha h'ani?” 21 22:21 Arum 13:7Makiamba, “Ni zha Kaisari.” Jesu akiambira, “Kwa vizho, zha Kaisari mup'eni Kaisari mwenye, na zha Mulungu nazho mup'eni Mulungu.” 22 Nao marihosikira vizho, makingalala sana gonya sio, makimuricha haho makihauka.
Masadukayo manamuza Jesu dzulu za kufufuka
Mariko 12:18-27; Luka 20:27-40
23 22:23 Luk 20:27Siku iyo vizho, Masadukayo nao makidza kwa Jesu. At'u aa Masadukayo, k'amakuluhira kukala kuna kufufuka. Makimuthuwa Jesu makimwamba, 24 22:24 Kumbu 25:5-6; Mwan 38:8“Mwalimu, Musa waamba kukala, mut'u akifwa kabila kupata ahoho, ye muchewe ahalwe ufwa ni nduguye ili amuzhalire ahoho ye mufwadzi. 25 Vikara wakathi mumwenga hatoa ndugu afungahe haha. Ye mukulu akihala muche na akinongeka kabila kupata ahoho. Kwa vizho ye muche akihalwa ufwa ni nduguye. 26 Iye naye akifwa bila kupata ahoho. Bai zhaenderera vizho hatha o ndugu afungahe osini makigoma kufwa hatha akisala ye muche. 27 Iye naye akiathuwa. 28 Vikara at'u mandihofufuka, yuno mwanamuche andakala mukaza h'ani na kila ndugu wamuhala?”
29 Jesu akiadzigidzya akiamba, “Munahenda makosa kwa kukala k'amumanya Maoro, kidza k'amumanya nguvu za Mulungu zirizho. 30 Kwani makathi at'u makifufuka, kundakala k'akuna kuhala hedu kuhalwa. At'u osi mandakala here malaika a mulunguni marizho. 31 Na dzulu za at'u kufufulwa, k'amudzahashoma harya hat'u Mulungu arihonena nanwi akiamba, 32 22:32 Kumbo 3:6; 3:15‘Ndimi Mulungu wa Burahemu, na Isaka, na Jakobu?’ Mulungu ni Mulungu wa at'u mario moyo, si wa at'u mariofwa!” 33 Na o at'u marihosikira zho Jesu afundishazho, makingalala kamare.
Amuri bomu ni hiyo?
Mariko 12:28-34; Luka 10:25-28
34 Ela Mafarisayo marihosikira kukala Jesu adzaanyamaza o Masadukayo, makithunganana kaheri. 35 Bai mumwenga wao, ariye were ni mwalimu wa Sheria akimuza Jesu swali ra kumujeza. 36 Akiamba, “Mwalimu, amuri bomu kukira zosi ni hiyo kahi za Sheria?” 37 22:37 Kumbu 6:4-5K'uzhona Jesu akimudzigidzya akimwamba, “ ‘Muhendze Bwana Mulunguo na moyowo wosi, na rohoro rosi, na akilizo zosi.’ 38 Ii ndo amuri ya kwandza na bomu kukira zosi. 39 22:39 Alaw 19:18; Math' 5:43; 19:19; Arum 13:9; Agal 5:14; Jako 2:8Na ya hiri yenye mana dza iyo, ni, ‘Muhendze mwandziyo here udzihendzazho mwenye.’ 40 22:40 5:17; Arum 13:10Amuri zizi mbiri, ndo musinji wa Sheria zosi za Musa, na mafundisho gosi ga manabii.”
Masihi ni mubomu kuriko Daudi
Mariko 12:35-37; Luka 20:41-44
41 22:41-46 20:30-31Vikara o Mafarisayo marihokala machere kahi za wo muthunganano wao, Jesu akiuza swali akiamba, 42 “Yuno Masihi nwi, munamona ni mwana wa h'ani?” Makiamba, “Ni mwana wa Daudi.” 43 Jesu akiamba, “Kala ni vizho, mbona Daudi arihokala adzadzalwa ni nguvu za Roho Mweri, wamwiha ye Masihi ‘Bwana’? Kwani Daudi waamba,
44 22:44 Zabu 110:1; Mahe 2:33-35; 1 Akor 15:27; Aebu 1:13; 8:1‘Bwana Mulungu wamwamba Bwana wangu,
“Kelesi mukono wangu wa kurya,*22:44 Mukono wa kurya wa Mulungu, manaye ni hat'u ha ishima, nguvu na nguma.
muhaka mahadhuio niathambaraze kamare
ts'ini za magulugo.” ’
45 “Bai kala Daudi wamwiha Masihi, ‘Bwana,’ anadimadze kukala mwanawe?” 46 22:46 Mar 12:34; Luk 20:40Swali riri rikiashinda kamare. Na kula siku iyo, k'ahana mut'u hatha mumwenga ariyedzambozeza kumuza swali Jesu kaheri.

- Math'ayo
- <
- 22
- >

22:2 22:2 9:15

22:6 22:6 21:35

22:7 22:7 21:41

22:11 22:11 Ugun 19:8

22:13 22:13 8:12

22:21 22:21 Arum 13:7

22:23 22:23 Luk 20:27

22:24 22:24 Kumbu 25:5-6; Mwan 38:8

22:32 22:32 Kumbo 3:6; 3:15

22:37 22:37 Kumbu 6:4-5

22:39 22:39 Alaw 19:18; Math' 5:43; 19:19; Arum 13:9; Agal 5:14; Jako 2:8

22:40 22:40 5:17; Arum 13:10

22:41 22:41-46 20:30-31

22:44 22:44 Zabu 110:1; Mahe 2:33-35; 1 Akor 15:27; Aebu 1:13; 8:1

*22:44 22:44 Mukono wa kurya wa Mulungu, manaye ni hat'u ha ishima, nguvu na nguma.

22:46 22:46 Mar 12:34; Luk 20:40

© 2018 WBT