- Johana
- <
- 8
- >

8
Jesu anamusamehe mwanamuche ariyegwirwa akuzingani
1 Ela Jesu ye achenda kahi za Murima wa Mizeituni. 2 8:2 Math' 26:55Na kurihocha na madzach'a maitsi sana akiuya kaheri ndani za ro Hekalu ndo at'u osini makimukundzumanyikira hamwenga, bai akikelesi na akiandza kuafundisha. 3 K'uzhona zho o alimu a Sheria na Mafarisayo makireha mwanamuche ariyekala adzagwirwa anazinga na makimuimisha mbere zao osi. 4 Makiamba, “Mwalimu, mwanamuche yuyu adzagwirwa akuzingani. 5 8:5 Kumbu 22:22-24Vikara kahi za Sheria yehu, Musa wahulagiza kukala hualage anaache mario dza yuyu kwa kuapiga mawe. Vikara we unaambadze?” 6 8:6 Math' 22:15Nao were mananena vivi kumuhega ili mapate ut'u wa kumushithakira. Ela Jesu akizama akiandza kuora-ora ho ts'i na chala. 7 8:7 Kumbu 17:7; 13:10Marihokaza kumuza-muza maswali, akidziungaraza na akiamba, “Ye asiye na dambi kahi za ninwi na akale wa kwandza kumupiga iwe.” 8 Kidza akizama kaheri na akiora-ora ho ts'i na chala.
9 8:9 Math' 22:22Marihosikira vivi, makiandza kuuka mumwenga-mumwenga, kuandzira na o akulu. Jesu akirichwa h'akeye na ye mwanamuche haho. 10 Akiima na akimuza ye mwanamuche akiamba, “M'ama, ma hiko arya at'u? Vidze hana adziyesala kukuhukumu?”
11 8:11 5:14Akidzigidzya akiamba, “K'ahana Bwana.” Jesu akiamba, “Hatha mimi sikuhukumu. Enda ela usihende dambi kaheri.”]
Jesu nde mulangaza wa urumwengu
12 8:12 1:5, 9-10; 3:19; 9:4-5; 11:9-10; 12:35-36, 46; Isa 49:6; Math' 5:14; Luk 2:32; 2 Akor 4:4, 6; Aefe 5:8-14; 1 Joh 1:5-7; 2:8; 3:14Badaye Jesu akinena na o at'u kaheri akiamba, “Mimi ndimi mulangaza wa urumwengu. Anithuwaye k'andanenda kizani kamare, andakala na mulangaza wa uzima.”
13 8:13 5:31-32Kusikira vizho o Mafarisayo makimwambira, “Uwe unadzishuhudia we mwenye, bai wo ushahidhi wa kwako si wa ujeri.”
14 8:14 3:2; 7:28-29, 33-36; 8:21-22, 42; 13:1, 33; 16:5, 10, 28; 17:8; 20:17Jesu akiamba, “Hatha chamba ninadzambozeza mwenye ushahidhi, be ninenazho ni jeri kwa kukala ninamanya nilako na nendako, ela ninwi k'amukumanya ko nilako na ko nendako. 15 8:15 7:24Hukumu yenu ni ya kibinadamu. Mino si hukumu mut'u. 16 Ela hatha kala were ni nihukumu, hukumu yangu ikakala ya ujeri kwa kukala si h'akiyangu kahi za vivi. Iye Baba ariyenihuma yu hamwenga nami. 17 8:17 Kumbu 19:15Zhaorwa kahi za Sheria yenu kukala ushahidhi wa at'u airi ukikubaliana, bai zho maambazho ni kukala ni vikubaliwe. 18 8:18 5:36; 1 Joh 5:9Ninadzambozeza ushahidhi na Baba ariyenihuma naye ananambozeza ushahidhi.”
19 8:19 5:18; 16:3Makimuza makiamba, “Babayo yu hiko?” Jesu akiamba, “K'amunimanya mimi hedu Baba. Kalaho munanimanya, mukamumanya Baba naye.” 20 8:20 2:4Jesu wanena gaga arihokala anafundisha kahi za ro Hekalu, kahi za haryahu hat'u hagwagwaho sadaka na k'akuna ariyemugwira, kwa kukala wakathiwe were k'audzafika bule.
Ayahudi masiokuluhira manakanywa
21 8:21 8:14Jesu akiambira kaheri “Ninenda, na mundanimala, ela mundafwa kahi za dambi zenu. Kuko nendako k'amudima kudza.”
22 O Ayahudi makiamba, “Anaamba kukala k'ahudima kwenda ko endako, enye vino vinaonyesa kukala andadzalaga hedu?”
23 8:23 3:31Jesu akienderera kunena, akiamba, “Ninwi mula haha ts'i, ela mimi nila dzulu. Ninwi mu a urumwengu uu, ela mimi si wa urumwengu uu. 24 8:24 13:19Ndosa nidzamwambira kukala mundafwa kahi za dambi zenu. Na mundafwa kahi za dambi zenu kala k'amundakuluhira kukala, ‘Mimi ndimi iye.’ ”
25 Makimuza makiamba, “U h'ani we?” Jesu akiamba, “Ni vizho nidzizhomwambira hangu chaho. 26 Nina manji ga kunena ga kumushithaki ninwi. Ela iye ariyenihuma ni mujeri na ninawambira urumwengu zho nirizhosikira kula kwakwe.”
27 Nao k'amamanyire kukala were anaambira dzulu za Baba. 28 8:28 3:14; 4:34; 5:18Bai Jesu akiambira, “Mundihomwanula Mwana wa Mudamu mundamanya kukala, mimi ndimi iye kidza mundamanya kukala sihenda kit'u h'akiyangu, ela ninanena gago adzigonifundisha Baba. 29 Na iye ariyenihuma a hamwenga nami, k'adzaniricha h'akiyangu, kwa kukala ninahenda gamufwahizago kila wakathi.” 30 8:30 2:23Anji mariomusikira Jesu akinena maut'u gaga mamukuluhira.
Jesu ananena dzulu za uhuru kula kwa dambi
31 8:31 14:15; 15:8Bai Jesu akiambira o Ayahudi mariomukuluhira, “Mukienderera kugwira mafundisho gangu be mu anafundzi angu jeri-jeri, 32 mundamanya ujeri na wo ujeri undamwika huru.”
33 8:33 Math' 3:9; Arum 4:12O Ayahudi makiamba, “Siswi fwazhalwa ni Burahemu na k'ahudzakala atumwa a mut'u, vikara unamanisha noni kuamba, ‘Mundakala huru?’ ”
34 8:34 Arum 6:16, 20; 2 P'et 2:19Jesu akiamba, “Ninamwambira ujeri: Kila mut'u ahendaye dambi ni mutumwa wa dambi. 35 8:35 Kumbo 21:2Na mutumwa k'akala nyumbani kila wakathi, ela mwana akala nyumbani kila wakathi. 36 8:36 Agal 5:1Bai Mwana akikwika huru undakala huru jeri-jeri. 37 8:37 5:18Ninamanya kukala mu ana a Burahemu, ela kidza munamala kunalaga, kwa kukala k'amukubali mafundisho gangu. 38 Mimi ninanena garyahu ambago Baba wanonyesa, ela ninwi munahenda go mudzigombirwa ni babiyenu.”
39 8:39 8:33Makimudzigidzya makiamba, “Babiyehu ni Burahemu.” Jesu akiamba, “Kalaho mu ana a Burahemu, mukahenda kazi arizozihenda Burahemu. 40 Nidzizhohenda mimi ni kumwambira ujeri niriwousikira kula kwa Mulungu, kidza munamala kunalaga. Burahemu k'ahendere kit'u dza kiki. 41 8:41 Kumbu 32:6; Isa 63:16Ela ninwi munahenda vizho ahendazho babiyenu.” Makiamba, “Mulungu h'akeye nde Babiyehu naswi hu anae.”
42 8:42 1 Joh 5:1Jesu akiambira, “Kalaho Mulungu nde babiyenu jeri munganihendza, kwa kukala nala kwakwe na vikara ni haha. 43 Kwanoni k'amuelewa zho nimwambirazho? Ni kwa kukala k'amudima kusikira uv̱oro wangu. 44 8:44 Mwan 3:1-5; 1 Joh 2:4; 3:8At'u ninwi mu a babiyenu Ibilisi na muhendzazho ni kuhenda mahendzoge. Iye were ni mwalagi hangu chaho na k'endzi kit'u chochosi kuhusu ujeri, kwa kukala k'amuna ujeri ndanimwe. Akikenga ananena here arizho, kwani ni mulongo na nde babe ulongo. 45 Ela kwa kukala ninanena ujeri k'amunikuluhira. 46 8:46 2 Akor 5:21; 1 P'et 2:22; 1 Joh 3:5Ni h'ani kahi zenu adimaye kunamba nina dambi? H'aya ninanena ujeri, mbona k'amunikuluhira? 47 8:47 10:27; 18:37Iye ariye ni wa Mulungu ni kusikira manenoge. Ela ninwi k'amua Mulungu ndosa k'amundasikira.”
Jesu ananena dzuluze na Burahemu
48 8:48 4:9; 7:20; 10:20; Mar 3:21-22Bai o Ayahudi makimudzigidzya Jesu makiamba, “Vidze were k'ahuajeri kuamba u Musamaria na una p'ep'o?”
49 Jesu akidzigidzya akiamba, “Sina p'ep'o. Ninamuheshimu Baba, ela ninwi k'amuniishimu bule. 50 8:50 7:18Sidzimalira ishima, ela kuna mumwenga aimalaye na iye bai ndiye jaji. 51 8:51 5:24Ninamwambira ujeri iye ahendaye here nilagizazho k'andafwa bule.”
52 Kusikira vizho, o Ayahudi makimwambira, “Vikara hunamanya kukala jeri wenye una p'ep'o! Burahemu wafwa na o manabii nao dzazho, kidza unaamba kukala yoyosi andiyehenda go uhendzago k'andafwa bule. 53 8:53 4:12Vidze we u mubomu kuriko babiyehu Burahemu na o manabii? Burahemu wafwa, na o manabii nao makifwa. Unadziona u h'ani we?”
54 Jesu akidzigidzya akiamba, “Nikidzip'a nguma mwenye, nguma yangu k'aina mana yoyosi. Baba ariye nanwi munaamba ni Mulungu wenu, ananipa nguma. 55 8:55 4:34; 7:28-29Vingahokala ninwi k'amumumanya mimi ninamumanya. Nikiamba simumanya nindakala mulongo here ninwi, ela ninamumanya na kugwira nenore. 56 Babiyenu Burahemu wafwahirwa kwamba adime kuyona siku yangu, naye akiyona na akifwahirwa.”
57 O Ayahudi makimwambira, “K'udzafisha miaka mirongo mitsano na unaamba wamona Burahemu?”
58 8:58 1:1; 17:5Jesu akidzigidzya akiamba, “Ninamwambira ujeri, kabila ya Burahemu kuzhalwa mino were ni kuko kare!” 59 8:59 10:31Ndo makitsola mawe mamukot'e, ela Jesu akizama na badaye achambola mo Hekaluni achenda ndze.

- Johana
- <
- 8
- >

8:2 8:2 Math' 26:55

8:5 8:5 Kumbu 22:22-24

8:6 8:6 Math' 22:15

8:7 8:7 Kumbu 17:7; 13:10

8:9 8:9 Math' 22:22

8:11 8:11 5:14

8:12 8:12 1:5, 9-10; 3:19; 9:4-5; 11:9-10; 12:35-36, 46; Isa 49:6; Math' 5:14; Luk 2:32; 2 Akor 4:4, 6; Aefe 5:8-14; 1 Joh 1:5-7; 2:8; 3:14

8:13 8:13 5:31-32

8:14 8:14 3:2; 7:28-29, 33-36; 8:21-22, 42; 13:1, 33; 16:5, 10, 28; 17:8; 20:17

8:15 8:15 7:24

8:17 8:17 Kumbu 19:15

8:18 8:18 5:36; 1 Joh 5:9

8:19 8:19 5:18; 16:3

8:20 8:20 2:4

8:21 8:21 8:14

8:23 8:23 3:31

8:24 8:24 13:19

8:28 8:28 3:14; 4:34; 5:18

8:30 8:30 2:23

8:31 8:31 14:15; 15:8

8:33 8:33 Math' 3:9; Arum 4:12

8:34 8:34 Arum 6:16, 20; 2 P'et 2:19

8:35 8:35 Kumbo 21:2

8:36 8:36 Agal 5:1

8:37 8:37 5:18

8:39 8:39 8:33

8:41 8:41 Kumbu 32:6; Isa 63:16

8:42 8:42 1 Joh 5:1

8:44 8:44 Mwan 3:1-5; 1 Joh 2:4; 3:8

8:46 8:46 2 Akor 5:21; 1 P'et 2:22; 1 Joh 3:5

8:47 8:47 10:27; 18:37

8:48 8:48 4:9; 7:20; 10:20; Mar 3:21-22

8:50 8:50 7:18

8:51 8:51 5:24

8:53 8:53 4:12

8:55 8:55 4:34; 7:28-29

8:58 8:58 1:1; 17:5

8:59 8:59 10:31

© 2018 WBT