- Aeburania
- <
- 10
- >

10
Jesu ndiye sadaka iriyo kamili
1 10:1 8:5Yo Sheria ya Musa hamwenga na go malagizo ga kwakwe, zhareha maut'u garigo were ni mufano thu wa go maut'u madzo genye arigo were Masihi andagareha. Kwani hatha yo sadaka ya kuusa dambi iriyokala ikilazhwa kila mwaka, kidza k'aiahendyere aryahu mariozimboza makale kamili. 2 Kwani kala sadaka zizi be zaahendya o at'u mariokala manalazhirwa makale kamili, k'akukakalire na haja ya kumboza sadaka kaheri, mana kila mut'u angadzisikira kukala k'ana dambi kaheri. 3 Ela sadaka zizo zakala ni ut'u wa kuakumbukiza o at'u kila mwaka kukala ao mana dambi. 4 10:4 9:12-13Kwani milatso ya ndzao na ya ndhenge k'aidima kuusa dambi bule. 5 10:5-7 Zabu 40:6-8Kwa ut'u uwo wenye bai, Masihi arihokudza haha urumwenguni, wanena na Mulungu akiamba,
“Uwe k'umalire sadaka na vigerwa,
ela wanithayarishira mwiri.
6 K'ufwahirirwe ni sadaka za kuocha,
na sadaka za kuusa dambi.
7 Gonya nikiamba, ‘Lola h'ewe Mulungu,
mimi nakudza nihende mahendzogo
here virizhondhikwa kahi za Maoro.’ ”
8 Vikara here muonazho, Masihi waamba, “K'ufwahirirwe ni sadaka na vigerwa. K'umalire sadaka za kuocha na za kuusa dambi.” (Sadaka zizi zosi were zinalazhwa kulengana na sheria.) 9 Anala haho, akiamba, “Lola h'ewe Mulungu, mimi nakudza nihende mahendzogo.” Kwa vizho Mulungu akiusa zo sadaka za kapindi na akimwika Masihi akale sadaka mbisha. 10 10:10 7:27Na kwa mahendzo gago ga Mulungu, siswi fwatsuswa kukirira na yo sadaka ariyoimboza Jesu Masihi. Iye wamboza sadaka k'ana mwenga thu, na vikithosha kamare.
11 10:11 9:6; Kumbo 29:38Kulengana na Sheria ya Musa, kila mulombi ariyekala isani kila siku, wamboza sadaka zizo mwenga mara kwa mara. Sadaka zizo were k'azidima kuusa dambi. 12 10:12 8:1Ela Masihi ye wamboza yo sadaka mwenga ya kuusa dambi, na vikikala ni basi. Kula haho achendakelesi mukono wa kurya wa Mulungu. 13 10:13 Zabu 110:1; 1 Akor 15:25Naye a haho vivii, hatha Mulungu aathambaraze mahadhuie osi ts'ini za maguluge. 14 Bai kukirira na yo sadaka mwenga ariyoimboza Masihi at'u osi mariousizwa dambi za kwao waahendya makale akamilifu.
15 Kwani hatha ye Roho Mweri naye ni shudhia wa maut'u gaga, mana wanena kahi za Maoro akiamba,
16 10:16-17 Jere 31:33-34; Aebu 8:10, 12“Bwana anaamba kukala,
‘Kiki ndo kilagane nindichoika nao siku zidzazo:
Nindaika sheria zangu kahi za mioyo yao,
na kuzandhika kahi za akili zao.’ ”
17 Kidza anaenderera kunena na kuamba,
“Dambi zao sindazikumbukira kaheri,
na gago mahendo gao mai sindagakumbukira kaheri.”
18 Bai kala dambi zosi zagonya kusamehewa, k'ahana haja ya kwenderera kumboza sadaka kaheri ya kuusa dambi.
Nahuvumirire kahi za kuluhiro
19 10:19 4:16; 9:8Ndugu zangu, kukirira na milatso ya Jesu, fudzauya ho Hat'u Haeri Kukira Kueri Kosi kuko mulunguni, funadima kuhangira hasiho woga. 20 10:20 Ngira ya uzima: 2:14-15; 9:14-15; Joh 14:6; P'azia: 9:3; Math' 27:51Iye wahuvugulira ngira mbisha ya uzima kwa kuulazha mwiriwe here sadaka. Kukirira na ngira iyo, hunadima kuthalala yo p'azia iriyokala idzahuzia, na hukamufikira Mulungu. 21 10:21 3:6; 4:14Siswi be funa mulombi mubomu zhomu aimiriraye yo nyumba ya Mulungu. 22 10:22 Izik 36:25; Aefe 5:26Kwa vizho bai, nafumusongerere Mulungu na moyo mumwenga, na fukale na hakika kahi za kuluhiro rehu. Nafumusongerere na mioyo iriyotsuswa kwa milatso ya Masihi na miri iriyotsuswa na madzi madzo. 23 10:23 3:6Ro kuluhiro fuambaro hunaro, be nafurigwire ngwa kamare, kwani iye ariyeika kilagane be ni mwaminifu, andahenda here arizholaga. 24 10:24 13:1Nahumanyane enye kwa enye na fuhimizane kahi za kuhendzana na kuhenda madzo. 25 Fusitsoke kukala na ushirika here at'u angine mahendazho, ela nafuenderere kwangizana moyo zaidhi, kwani here muonazho yo siku ya kudza Bwana be i hehi.
26 10:26 6:4-6Kwani kala uwo ujeri fwauhokera na funaumanya, gonya fuenderere kuhenda dambi kasidi, k'akuna sadaka nyingine idimayo kuhuusiza dambi kaheri. 27 10:27 Isa 26:11Kiserecho ni kuthariza kwa woga yo hukumu ya Mulungu na wo moho mukali undiwoaocha osi mamupingao iye. 28 10:28 Kumbu 19:15; 2 Akor 13:1Mut'u yoyosi ariyebanda Sheria ya Musa, na kukale na mashahidhi airi hedu ahahu mariomona, were analagwa bila kuonerwa mbazi ni mut'u. 29 10:29 2:3; 5:8; 9:12; Math' 12:31H'e seze mut'u andiyemuv̱udhya Mwana wa Mulungu, hamwenga na yo milatso ya kilagane cha Mulungu iriyomutsusa hatha iye? At'u dza vizho ao manamuhukana na kumutsukiza ye Roho wa Mulungu aaoneraye mbazi at'ue. Nao adhabu yao indakala k'ali zaidhi. 30 10:30 Kumbu 32:35, 36Kwani hunamumanya ye ariyeamba kukala,
“Kurihiza nirichirani,
mimi nindarihiza.”
gonya akiamba kukala,
“Bwana andahukumu at'ue.”
31 Kugwa magandzani mwa Mulungu ariye moyo, ni ut'u wa kwagosha sana.
32 10:32-34 6:10Vidze munakumbukira zo siku za kwandza murihomuhokera Masihi? Samba mwapingwa vikali kidza mukivumirira mateso? 33 10:33 1 Akor 4:9Wakathi mungine were mukasholerwa na kuhenderwa mai mbere za at'u, hedu mukagwirana na andziyenu mariohenderwa maut'u gago. 34 10:34 11:26; 13:14Ninwi munamanya kushononeka hamwenga na ndugu mariofungwa. Na hatha murihohokwa vit'u zhenu kidza mwavikubali na raha, mana were munamanya kukala muna vit'u vidzo zaidhi na zha kudumu kare na kare. 35 10:35-36 3:6; 6:11-12Kwa vizho bai, wo uhakika muriwo nawo usimwambole bule, mana mukienderera kukala nawo mundapata zawadi bomu. 36 Bai vumirirani, ili muhende mahendzo ga Mulungu, naye andamup'a zho arizholaga kumup'a. 37 10:37-38 Haba 2:3-4Kwani Maoro ganaamba,
“Bado siku ch'ach'e thu,
na iye atharizwaye andakudza, k'andatoa bule.
38 10:38 Arum 1:17; Agal 3:11Ela muhachi wangu, andaishi kwa kuluhiro.
Na iye andiyeuya nyuma, moyo wangu k'aundakala radhi naye.”
39 Ela siswi, k'afuhamwenga na at'u a kuuya nyuma na kwangamizwa, ela fu hamwenga na at'u a kukuluhira muhaka haho fundihookolwa.

- Aeburania
- <
- 10
- >

10:1 10:1 8:5

10:4 10:4 9:12-13

10:5 10:5-7 Zabu 40:6-8

10:10 10:10 7:27

10:11 10:11 9:6; Kumbo 29:38

10:12 10:12 8:1

10:13 10:13 Zabu 110:1; 1 Akor 15:25

10:16 10:16-17 Jere 31:33-34; Aebu 8:10, 12

10:19 10:19 4:16; 9:8

10:20 10:20 Ngira ya uzima: 2:14-15; 9:14-15; Joh 14:6; P'azia: 9:3; Math' 27:51

10:21 10:21 3:6; 4:14

10:22 10:22 Izik 36:25; Aefe 5:26

10:23 10:23 3:6

10:24 10:24 13:1

10:26 10:26 6:4-6

10:27 10:27 Isa 26:11

10:28 10:28 Kumbu 19:15; 2 Akor 13:1

10:29 10:29 2:3; 5:8; 9:12; Math' 12:31

10:30 10:30 Kumbu 32:35, 36

10:32 10:32-34 6:10

10:33 10:33 1 Akor 4:9

10:34 10:34 11:26; 13:14

10:35 10:35-36 3:6; 6:11-12

10:37 10:37-38 Haba 2:3-4

10:38 10:38 Arum 1:17; Agal 3:11

© 2018 WBT